text:
Бөтә донъя башҡорттары ҡоролтайы ойоштороу комитеты Мөрәжәғәт ҡабул итте
Өсөнсө Бөтә донъя башҡорттары ҡоролтайын үткәреү буйынса Республика ойоштороу комитеты предприятие, ойошма, учреждение, хужалыҡтар етәкселәренә, эшҡыуарҙарға һәм Башҡортостан Республикаһында һәм Рәсәй Федерацияһы субъекттарында, БДБ илдәрендә һәм алыҫ сит илдәрҙә йәшәгән граждандарға Мөрәжәғәт ҡабул итте.
«Башинформ» агентлығы был Мөрәжәғәт тексын бирә:
"2010 йылдың 11-12 июнендә Өфөлә Өсөнсө Бөтә донъя башҡорттары ҡоролтайы үткәрелә. Ул башҡорттарҙың һәм Башҡортостан Республикаһында йәшәүсе башҡа халыҡтарҙың телдәрен артабан үҫтереүгә, социаль-иҡтисади хәлен, рухи-мәҙәни торошон яҡшыртыуға, дуҫлыҡты һәм милләт-ара татыулыҡты нығытыуға йүнәлтелгән ҡарарҙар ҡабул итергә тейеш.
Башҡортостан Республикаһында Өсөнсө Бөтә донъя башҡорттары ҡоролтайына әҙерләнеү һәм уны үткәреү, Ҡоролтай делегаттарының уңышлы эшләүен тәьмин итеү өсөн халыҡ-ара талаптарға ярашлы шарттар булдырыу буйынса ҙур ойоштороу эше йәйелдерелде.
Ошо маҡсаттарҙа беҙ предприятие, ойошма, учреждение, хужалыҡтар етәкселәренә, эшҡыуарҙарға, юридик һәм физик шәхестәргә, Башҡортостан Республикаһында һәм Рәсәй Федерацияһы субъекттарында, БДБ илдәрендә һәм алыҫ сит илдәрҙә йәшәгән граждандарға, башҡорт халҡының социаль-иҡтисади хәле, рухи-мәҙәни торошо һәм телен үҫтереү проблемаларына битараф булмаған, тыныслыҡ, татыулыҡ һәм тотороҡлолоҡто өҫтөн күргән бөтә кешеләргә Өсөнсө Бөтә донъя башҡорттары ҡоролтайын үткәреүгә хәлдәренән килгән тиклем өлөш индереүҙәрен һорап мөрәжәғәт итәбеҙ.
«Бөтә донъя башҡорттары ҡоролтайы» Халыҡ-ара ижтимағи берләшмәләр союзы реквизиттары:
р/с 40703810700000000149
в филиале ОАО «УралСиб» г. Уфа
БИК 048073770
к/с 30101810600000000770
ИНН 0274095117
КПП 027401001
Ойоштороу комитеты".


c: text/html

text:
1 апрелдән пенсиялар арта
1 апрелдән «Рәсәй Федерацияһында хеҙмәт пенсиялары тураһында» Федераль законы буйынса тәғәйенләнгән бөтә пенсиялар 6,3 процентҡа арта. Был турала ҡарар Рәсәй Хөкүмәте тарафынан ҡабул ителде.
Ике пенсия алыусыларҙың икеһе лә арта.
Рәсәй Пенсия фондының БР буйынса бүлексәһенән хәбәр итеүҙәренсә, һәр пенсионер апрелдә арттырылған пенсия аласаҡ, әммә артыу суммаһы һәр кемдең индивидуаль буласаҡ.
Хеҙмәт пенсияһының уртаса күләме 440 һумға артасаҡ һәм 7313 һум тәшкил итәсәк, ҡартлыҡ буйынса хеҙмәт пенсияһының уртаса күләме 455 һумға артасаҡ һәм 7617 һум тәшкил итәсәк.
2010 йылдың 1 апреленән федераль льготасыларға айлыҡ аҡсалата түләүҙәр күләме лә 10 процентҡа арта. Граждандарҙың категорияһына бәйле социаль пенсия күләменән процент нисбәтендә билдәләнгән өҫтәмә матди тәьминәт күләмдәре ле 8,8 процентҡа артасаҡ.
Пенсия һәм айлыҡ аҡсалата түләүҙәргә өҫтәмә средстволар ярашлы финанслау менән нығытылған.

robotstxt: allowed

filter: keep


text:
Республика ҡатын-ҡыҙҙары ғаилә балалар баҡсалары төҙөргә тәҡдим итә
БР Ҡатын-ҡыҙҙар союзы Пенза өлкәһендәге кеүек ғаилә балалар баҡсалары системаһын үҫтерергә тәҡдим итте.
— Был төбәктә балаларына балалар баҡсаһында урын етмәгән ата-әсәләргә өс мең һум самаһы күләмендә компенсация түләнә, — ти БР Ҡатын-ҡыҙҙар союзы рәйесе Рәшиҙә Солтанова. — Был средстволар ғаилә балалар баҡсалары ойошторорға ярҙам итә. Республикабыҙға ла был өлгөгә эйәрергә ине. Бөгөн беҙҙә балалар баҡсаһына сиратта 50 меңгә яҡын ғаилә тора. Тап мәктәпкәсә белем биреү учреждениеларында урын етешмәүе йыш ҡына ата-әсәләрҙе бала табыуҙан баш тартырға йәки ғаиләлә бер бала менән сикләнергә мәжбүр итә.
Рәшиҙә Солтанованың һүҙҙәренә ҡарағанда, Пенза өлкәһендә төбәктә демографик хәлде яҡшыртыу буйынса өлгө итеп алырлыҡ башҡа ыңғай миҫалдар ҙа байтаҡ. Мәҫәлән, ғаиләлә өсөнсө бала тыуғанда – 100 мең һум һәм дүртенсе бала тыуған 200 мең һум күләмендә пособие түләнә.


text:
БР Президенты һәм Өфө хакимиәте башлығы стипендиялары тапшырылдыФото: Олег Яровиков
БР Президенты һәм Өфө хакимиәте башлығы стипендиялары тапшырылды
БР Президенты һәм Өфө хакимиәте башлығы стипендиялары тапшырылдыФото: Олег Яровиков
Рәсәй Федерацияһында Йәштәр йылы, ә Башҡортостан Республикаһында Йәштәрҙең башланғыстарын яҡлау һәм үҫтереү йылы тамамланып бара. Әммә был йыл тамамланыу менән йәштәр тураһында хәстәрлек туҡтаясаҡ, тигәнде аңлатмай.
Киреһенсә, республикабыҙҙа йәштәр сәйәсәтенә ҙур иғтибар бирелә. Йәштәр эштәре буйынса дәүләт һәм муниципаль органдар уңышлы эшләй. Дәүләт йәштәр сәйәсәте, йәш ғаиләләргә, балалар, үҫмерҙәр, йәштәр клубтары һәм үҙәктәре эшмәкәрлегенә ярҙам күрһәтеү тураһында закондар эшләнгән. "Йәштәр — Башҡортостан Республикаһының стратегик ресурсы" балалар, үҫмерҙәр һәм йәштәрҙең рухи-әхлаҡи мәҙәниәтен һәм гражданлыҡ әүҙемлеген үҫтереү концепцияһы раҫланған. "Башҡортостан йәштәре" Президент программаһы, торлаҡ шарттарын яҡшыртыуға мохтаж йәш ғаиләләргә дәүләт ярҙамы республика программаһы тормошҡа ашырыла. Йәштәр йәмәғәт палатаһы ойошторолдо. Башҡарма власть органдарының һәм йәмәғәт ойошмаларының йәштәр сәйәсәтен тормошҡа ашырыу буйынса эшмәкәрлеген килештереү яйға һалынды.
Һәләтле йәштәргә ҙур иғтибар бирелә. Айырыуса һәләтле мәктәп һәм балалар музыка, сәнғәт мәктәптәрендә уҡыусыларға республика Президенты стипендиялары түләнә. Сираттағы тантаналы сара Ҡала мәҙәниәт һарайында үтте.
Төрлө олимпиада һәм конкурстарҙа еңеүселәрҙе Өфө ҡала округы хакимиәте башлығы урынбаҫары Сынтимер Баязитов тәбрикләне:
– Изге традиция буйынса беҙ уҡыуҙа һәм йәмәғәт тормошонда юғары ҡаҙаныштарға өлгәшкән баларарҙы исемле стипендия менән дәртләндерәбеҙ. Өфө хакимиәте башлығының исемле стипендиялары һәләтле йәштәрҙе яҡлауға, уларҙың сифатлы белем алыуға ҡыҙыҡһыныуын арттырыуға йүнәлтелгән. Беҙ яҡшы уҡыу һәм ижад өсөн тейешле шарттар булдырһаҡ, һеҙҙән иһә яңынан-яңы уңыштар көтәбеҙ. Йылдан-йыл айырыуса һәләтле йәштәрҙең артыуы ҡыуандыра.
Был юлы Башҡортостан Республикаһы Президенты стипендиаттары иҫәбенә ҡала мәктәптәре һәм гимназияларынан иң һәләтле 7 уҡыусы , тағы ла 20 мәктәп уҡыусыһы һәм 20 музыка һәм сәнғәт мәктәбе уҡыусыһы Өфө хакимиәте башлығы стипендиаттары иҫәбенә индерелде. Йәш ғалимдар, шағирҙар, музыкант һәм рәссамдарҙың уңыштары юғары. Уларҙың һәр береһен йәштәрҙең интеллектуаль, ижади элитаһы вәкиле, тип атарға була.
Мәҫәлән, 68 -се мәктәп уҡыусыһы Шамил Әсфәндиәров, үҙенең йәш булыуына ҡарамаҫтан, төрлө конкурстар һәм форумдар лауреаты булып өлгөргән. Бөтә Рәсәй “Ер планетаһында Кеше” уҡыу-тикшеренеү проекты дипломына лайыҡ булған, “Фән өлкәһендә тәүге аҙымдар” балалар конкурсында беренсе дәрәжәле дипломы менән бүләкләнгән. Фән өлкәһендәге ҡаҙаныштары өсөн “Айырыуса һәләтле бала” миҙалы менән наградланған. “Айырыуса һәләтле балалар – Рәсәйҙең киләсәге” энциклопедияһында ҡатнашыусыһы ул.


text:
Рөстәм Хәмитов: «Урындағы киң мәғлүмәт сараларына ярҙам күрһәтеү дауам итәсәк»
Рөстәм Хәмитов Башҡортостан юлдаш телевидениеһы телеканалында тура эфир барышында, республика етәкселеге муниципаль киң мәғлүмәт сараларына ярҙам күрһәтеүен дауам итәсәк, тип белдерҙе.
Район баҫмаларында эшләгән журналистарҙың килеме тураһында һүҙ йөрөтөп, республика башлығы түбән эш хаҡы мәсьәләһенең бөтә өлкәләр өсөн дә көнүҙәк булыуын билдәләне.
— Түбән эш хаҡы – заман бәләһе, — тип билдәләне Башҡортостан Президенты. – Беҙҙә уртаса эш хаҡы кимәле 20 мең һумдан ашты, был яҡшы, әммә был уртаса күрһәткестәр. 5-10 мең алған, шулай уҡ 50-60 мең алған кешеләр бар. Редакцияларҙа ресурстарҙың нисек бүленеүе, экономиялау мөмкинлегенең, өҫтәмә аҡса эшләү мөмкинлегенең булыу-булмауы хаҡында белмәйем. Был хаҡта, шул иҫәптән түләүле хеҙмәттәр тураһында уйларға кәрәк.
Рөстәм Хәмитов шулай уҡ милли баҫмаларға ярҙам күрһәтеү кәрәклеге хаҡында фекерен белдерҙе.
— Беҙгә бөтә телдәрҙә сыҡҡан гәзиттәр кәрәк, был бик мөһим. Уларға ярҙам итмәһәк, телдәрҙе үҫтереү өсөн нигеҙ булмаясаҡ, — тине Президент.
Төбәк башлығы һүҙҙәренсә, журналистарҙың эш хаҡын арттырыу мәсьәләһе ауыр.
— Бөгөн киң мәғлүмәт сараларын үҫтереүгә республика бюджетынан күп аҡса – бер миллиард һум йүнәлтелә. Шул уҡ ваҡытта был сумманы арттырып булмай. Төрлө варианттарҙы ҡарарға кәрәк. Бәлки, урындағы гәзиттәрҙән холдин ойошторорға булалыр. Был мәсьәлә өҫтөндә бергәләп уйларға кәрәк.


text:
«ДДТ» төркөмө Өфөлә ике концерт бирәсәк
Ике йыл үткәндән һуң Юрий Шевчук һәм «ДДТ» төркөмө Өфөлә ике концерт бирәсәк. Тәүге концерт "DDT" Rock'n'Roll" программаһы менән “Өфө уттары” күңел асыу комплексында,ә икенсеһе — "DDT" Акустика” исемле программа менән Башҡорт дәүләт опера һәм балет театрында үтәсәк.
Күңел асыу комплексында буласаҡ концертта төркөм үҙенең “Хәбәрһеҙ юғалған" тип исемләнгән яңы альбомы менән сығыш яһаясаҡ. Унда тамашасылар иғтибарына музыканттар ике йыл әҙерләгән 11 йыр тәҡдим ителәсәк. Альбом ҡапма-ҡаршы йөкмәткеле: ауыр рок лирика һәм философик уйланыуҙар тулы көй менән бергә яңғырай.
Икенсе концертта һәр бер йыр акустик музыка ҡоралдары ярҙамы менән тормош, халыҡ, илебеҙ һәм уның киләсәге тураһында асыҡ һөйләшеү булып торасаҡ.


text:
Өфөлә территорияларҙы санитар таҙартыу буйынса айлыҡ башлана
Ҡала территорияһын санитар таҙартыу буйынса айлыҡ Өфөлә ғәҙәттәгесә 3 апрелдә старт ала. Тейешле ҡарарға элгәре көн ҡул ҡуйылған. Был турала бөгөн Өфө хакимиәтендәге оператив кәңәшмәлә уның башлығы Павел Качкаев хәбәр итте.
Айлыҡ 23 майға тиклем дауам итә. Был арала ике дөйөм ҡала субботнигын ойштороу ҡаралған – 24 апрелдә һәм 15 майҙа. Оҙайлы ҡыштан һуң ҡаланы төҙөкләндереү менән төрлө ойошма һәм предприятие хеҙмәткәрҙәре, студенттар, мәктәп уҡыусылары шөғөлләнәсәк.
— Эштәрҙең төп өлөшөн май башына тиклем башҡарып сығыу мөһим, — тине Павел Качкаев, — Бөйөк Ватан һуғышында Еңеүҙең 65 йыллығына ҡала йыйыштырылған, таҙа булырға тейеш.
Айлыҡ сиктәрендә ҡала юлдарына ремонт та башҡарыласаҡ. Әйтергә кәрәк, быйыл, Павел Качкев әйтеүенсә, финанс ауырлыҡтар менән бәйле Өфөлә юлдарға капиталь ремонт планлаштырылмай, һәм юл-эксплуатацион хеҙмәттәргә юл япмаһы ныҡ зарарланған урындарҙа “соҡор” ремонтын үткәреү кәңәш ителгән.
— Шул уҡ мәлдә бындай эштәрҙе башҡарыу сифатына етди иғтибар биреләсәк, — тине Павел Качкаев. – Эҫе асфальтты һыуға һалыу осраҡтары булырға тейеш түгел.


text:
Туймазы районында геологтар һәм геофизиктар араһында спартакиада тамамланды
Туймазы районында Башҡортостан Республикаһы геологтары һәм геофизиктарының традицион йәйге спартакиадаһы үткәрелде. Был күмәк спорт-сәләмәтләндереү сараларына 30 йыл тула. Спартакиаданы төп ойоштороусылар булып БР буйынса Ер аҫты байлыҡтарын файҙаланыу идаралығы һәм «ВНИИГИС» Фәнни-производство предприятиеһы асыҡ акционерҙар йәмғиәте тора.
Бөтәһе биш команда ҡатнашты, улар туғыҙ спорт төрөндә ярышты: ҡатнаш эстафета, 100 һәм 500 метрға йүгереү, футбол, волейбол, балыҡ тотоу, армрестлинг, гер күтәреү, арҡан тартышыу һәм шахмат.
Спартакиада ысын мәғәнәһендә команда рухын, конкуренцияның үҫә барыуын һәм ҡатнашыусылар составының етди йәшәреүен күрһәтте. Йыйылған мәрәйҙәр һөҙөмтәләре буйынса беренсе урынды һәм кубокты «ВНИИГИС» Фәнни-производство предприятиеһының берҙәм командаһы яуланы. Уларҙан ҡала Өфө командалары урын алды: «Башнефтегеофизика» асыҡ акционерҙар йәмғиәте һәм «Нефтегеофизика Фәнни-производство комплексы» яуаплылығы сикләнгән йәмғиәте. “Башнедра” командаһы ярайһы уҡ спорт ҡаҙаныштарына өлгәшеүен күрһәтте. Ул ҡатнаш эстафетала еңеүгә өлгәште, шулай уҡ футболда һәм волейболда призлы урындар яуланы.


text:
Республика президенты вазифаһында ҡала
Республика президенты Мортаза Рәхимовтың был аҙнала вазифаһынан китеүе ихтимал.
Республика президенты вазифаһына Санкт-Петербург хакимиәтенең торлаҡ комитеты рәйесе Юнис Лоҡманов һәм Федерация шураһы ағзаһы Рудик Исҡужин дәғүә итә.
Сәхифә мәғлүмәттәренә ҡарағанда, Юнис Лоҡмановҡа 48 йәш, Стәрлетамаҡ ҡалаһында тыуған. Юнис Лоҡманов рәсми рәүештә президент булыу тураһында белдермәгән. Һеҙгә шундай тәҡдим булдымы тигән һорауға Комментарияһыҙ тип яуап биргән. Юнис Лоҡманов милләте буйынса татар. Рәсәй президентының Идел буйы федераль округындағы вәкиле аппаратынан хәбәр итеүҙәренә, милләткә ҡарап республикала йәшәүсе милләттәр өсөн мәсьәләне идеаль хәл итеү юлын тәҡдим итеүе бик ҡыйын.
Хәбәр ителеүенсә, Лоҡманов Рәсәй президенты Дмитрий Медведев менән дә, Рәсәй президентының Идел буйы федераль округындағы тулы хоҡуҡлы вәкиле Григорий Рапота менән осрашҡан. Республика президенты иһә отставка тураһында белдермәй.
Ул Австрия лотореяһы фирмаһы етәкселеге менән эшлекле осрашыу үткәрҙе. Был компания Рәсәйҙә тәүгеләрҙән Башҡортостанда махсус лоторея программаһын бойомға ашыра башланы. Фекер алышыуҙа Австрия фирмаһы вәкилдәре Башҡортостанда был лоторея һатыла башлауын белдерҙе.
Компания әле үк 20 кешене эш менән тәъмин иткән. Быйыл фирмала эшләүселәр һаны 50-гә етәсәк. Башҡортостан президенты билдәләүенсә, иҡтисади көрсөк мәлендә был ыңғай күренеш. Австрия лотореяһы фирмаһы етәксеһе Карл Штос әфәнде белдереүенсә, 2010-сы йылға ул етәкселек иткән компанияның Башҡортостандағы бүлексәһенең тауар әйләнеше 50 миллион евроға етерегә тейеш. Был инде урындағы ҡаҙнаға өҫтәмә килем тигән һүҙ.


text:
Өфөлә туннель төҙөү планлаштырыла
Өфө үҙәгендә Достоевский урамынан Ибрагимов бульварына тиклем һуҙыласаҡ тоннель төҙөү планлаштырыла. Был Цюрупа урамында транспорт хәрәкәтен көйләү өсөн эшләнә. Был хаҡта мэрияла үткән матбуғат конференцияһында Өфө хакимиәтенең архитектура һәм ҡала төҙөлөшө баш идаралығының начальнигы урынбаҫары Галина Чиглинцева хәбәр итте.
— Туннель төҙөлөшөн планлаштырыу проекты ҡаралған һәм раҫланған, — тине ул.
Шул уҡ планлаштырыу проектында Октябрҙең 50 йыллығы урамынан Революция урамына табан юл үткәргес төҙөү ҡаралған. Галина Чиглинцева һүҙҙәренә ҡарағанда, әле Өфөлә барған төҙөлөш эштәрен иҫәптә тотоп, ике объект та техник яҡтан тормошҡа ашырырлыҡ. Әлегә финанслау мәсьәләһе генә килеп тыуа, был проекттарҙы тормошҡа ашырыу сроктары ла ошо мәсьәләгә бәйле.


text:
Башҡортостанда иң яҡшы бухгалтер һайланасаҡ
«Бухгалтер-профессионал–2011» конкурсы Башҡортостанда көҙ көнө үтәсәк. Бәйгелә республиканың бюджет һәм коммерция предприятиеларынан бухгалтерҙар, аудиторҙар, һалым буйынса консультанттар, шулай уҡ башҡа финанс белгестәре ҡатнаша ала.
Сараны ойоштороусылар – БР Финанстар министрлығы, Өфө дәүләт иҡтисад һәм сервис академияһы һәм «Респект» хоҡуҡ компанияһы – үҙҙәре алдында киләһе маҡсаттар ҡуя: бухгалтер хеҙмәтенең абруйын һәм ижтимағи әһәмиәтлелеген арттырыу, һөнәри оҫталыҡты һәм эш сифатын күтәреү.
Конкурс сиктәренә «Бухгалтер аҙналығы» үтәсәк, унда ҡатнашыусылар өсөн семинарҙар һәм тренингтар ҡаралған.
Конкурс финалы Рәсәйҙә 21 ноябрҙә билдәләнгән Бухгалтерҙар көнөнә ҡарата үткәреләсәк. Еңеүселәргә дипломдар һәм ҡиммәтле бүләктәр тапшырыласаҡ.


text:
Алағанат турғай
Алағанат турғай (урыҫ. зяблик)- алаҡас турғайҙар ғаиләһендәге һайраусы ҡош. Австралиянан башҡа бөтә илдәрҙә йәшәй, 12 000 самаһы төргә бүленә торған ваҡ ҡоштар.
Ҡылыҡһырлама[үҙгәртергә | вики-тексты үҙгәртергә]
Турғай ҙурлыҡ. Парлашып та, күмәкләп тә йөрөйҙәр. Ата ҡоштоң түбәһе күкһел һоро, маңлайы ҡара, сикәләре, тамағы, ҡойроҡ төбө аҫтан йәшел. Ҡойроғо һәм ҡанаттары ҡара көрән. Ҡанаттарында ике арҡыры оҙонса аҡ тап бар, ҡойроғоноң ике яҡ ситенән аҡ һыҙыҡтар үтә.Инә ҡоштоң дөйөм төҫө көрәнһыу һоро. Ҡанаттары, ҡойроғо ата ҡоштарҙыҡы кеүек. Аҡбауыр турғайҙан һары ҡорһағы һәм йәшел ҡойроҡ төбө менән айырыла.
Тауышы[үҙгәртергә | вики-тексты үҙгәртергә]
Тауышы яңғырауыҡлы: «тиңк-тиңк» йәки «рьйү-рьйү-рьйү». Матур итеп һыҙғыра һәм сутылдап һайрай.
Йәшәү рәүеше[үҙгәртергә | вики-тексты үҙгәртергә]
Төрлө урмандарҙа йәшәй. Күсмә ҡош. Бик киң таралған. Ағаста оялай. Ҡыҙғылт күк таплы 4-7 бөртөк күкһел йомортҡаһы була.
Туҡланыуы[үҙгәртергә | вики-тексты үҙгәртергә]
Бөжәктәр, үлән, ағас орлоҡтары менән туҡлана.
Иҫкәрмәләр[үҙгәртергә | вики-тексты үҙгәртергә]
- ↑ Distribution map compiled from Snow & Perrins Birds of the Western Palearctic, Harrison An Atlas of the Birds of the Western Palaearctic, and Clement et al. Finches & Sparrows.


text:
Башҡортостан Дәүләт Йыйылышының пленар ултырышы Контроль-иҫәп палатаһының отчеты менән асылды Фото: Олег Яровиков
Башҡортостан Дәүләт Йыйылышының пленар ултырышы Контроль-иҫәп палатаһының отчеты менән асылды
Башҡортостан Дәүләт Йыйылышының пленар ултырышы Контроль-иҫәп палатаһының отчеты менән асылды Фото: Олег Яровиков
ӨФӨ, 2016 йыл, 21 апрель. /«Башинформ» мәғлүмәт агентлығы, Ғәлиә Нәбиева/.
Башҡортостан Дәүләт Йыйылышының пленар ултырышы республиканың Контроль-иҫәп палатаһы рәйесе Салауат Харрасовтың ведомствоның 2015 йылдағы эшмәкәрлеге тураһында отчеты менән асылды.
Депутаттар 2015 йылда эшҡыуарлыҡ субъекттарының хоҡуғын һәм законлы мәнфәғәттәрен яҡлау тураһында доклад тыңлай. Уны Эшҡыуарҙар хоҡуғын яҡлау буйынса вәкил Рафаил Ғибәҙуллин тәҡдим итә.
20 республика закон проекттарының һигеҙе тәүге уҡыуҙа ҡарала. Ун проект аҙаҡҡы уҡыуҙа ҡарауға тәҡдим ителә. Улар араһында — «Башҡортостан Республикаһында урындағы үҙидара тураһында», «Башҡортостан Республикаһында халыҡты транспорт менән тәьмин итеүҙе ойоштороу тураһында»ғы төбәк Закондарына, республиканың Ғаилә кодексына үҙгәрештәр индереү.
«Башҡортостан Республикаһында урындағы үҙидара тураһында»ғы законға, Һайлауҙар кодексына үҙгәрештәр индергән проекттар тәүге уҡыуҙа ҡарауға тәҡдим ителә.
Депутаттар республика Дәүләт Йыйылышы — Ҡоролтай депутаты Александр Артюховтың вәкәләттәрен ваҡытынан алда туҡтатыу тураһында ҡабул ителгән ҡарар нигеҙендә Бюджет, һалым, инвестиция сәйәсәте һәм территориаль үҫеш буйынса комитеттың составына төҙәтмәләр индерәсәк.
Икенсе мәсьәлә 19-сы Нарыш бер мандатлы һайлау округы буйынса һайланған депутат Илдус Сәрүәровтың вәкәләттәрен ваҡытынан алда туҡтатыуға бәйле.


text:
Рөстәм Хәмитов Башҡортостан Хөкүмәте Премьер-министры тураһында Указға ҡул ҡуйҙы
Кесаҙна, 19 майҙа, Башҡортостан Республикаһы Хөкүмәтендә республика Президенты Рөстәм Хәмитов БР Хөкүмәте Премьер-министры вазифаһына Азамат Илембәтовты тәғәйенләү тураһында Указға ҡул ҡуйҙы.
— Республика граждандарының тормошон яҡшыртыу, иҡтисадтың йылдам үҫешенә булышлыҡ итеү, халыҡ өсөн эшләү – Хөкүмәтебеҙҙең төп бурысы, — тине Башҡортостан башлығы. – Азамат Илембәтов менән республика Хөкүмәте көн һайын ошо мәсьәлә өҫтөндә эшләр, тип ышанам. Һис шикһеҙ, Азамат Фәттәх улы өсөн был ҙур аҙым. Башҡортостан Хөкүмәте менән етәкселек итеү – оло, ҡатмарлы мәсьәлә. Миңә ун ай дауамында республика Президенты һәм Хөкүмәт Премьер-министры вазифаларын бергә алып барырға тура килде. Шуға күрә әйтә алам, был фиҙаҡәрлек, концентрация һәм кешеләргә яҡшы ҡарашта булыуҙы талап иткән ҡатмарлы һәм яуаплы эш.
Республика Президенты Азамат Илембәтовтың Хөкүмәт эшен ойоштора алыуына ышанысынын белдерҙе. Министрлыҡ һәм ведомстволар етәкселәре эшмәкәрлеге, шулай уҡ маҡсатлы күрһәткестәр үтәлеше һәм вице-премьерҙар эше баһаланасаҡ.
Азамат Илембәтов Башҡортостан Президенты менән бирелгән темпты һаҡлап ҡаласағын һыҙыҡ өҫтөнә алды.
— Беҙҙең алда торған ағымдағы һәм хужалыҡ мәстьәләләре менән көн дә шөғөлләнәсәкбеҙ, — тине республика Хөкүмәте Премьер-министры. – Был сәнәғәт тармағына ла, ауыл хужалығына, төҙөлөшкә лә ҡағыла.


text:
Иҫәпләү методтары
Иҫәпләү математикаһы — ул математиканың төрлө иҫәпләүҙәр башҡарыу менән бәйле тармағы. Тарыраҡ мәғәнәлә иҫәпләү математикаһы — ул математик мәсьәләләрҙе һандар ысулы менән сисеү теорияһы.
Йыш ҡына ысынбарлыҡта тыуған мәсьәләләрҙең теүәл яуаптарын табыу мөмкин түгел, был осраҡта улар яҡынса сиселә. Нәҡ иҫәпләү математикаһы яраҡлы хата сиктәрендә мәсьәләләргә яуап табыу менән мәшғүл. Хәҙерге көндә был фән компьютер ярҙамында иҫәпләү үҙенсәлектәрен өйрәнеүҙе лә үҙ эсенә ала.
Иҫәпләү математикаһы машина төҙөү һәм физик өлкәләрҙә киң ҡулланыла. XXI быуаттан уның нигеҙендә тәбиғи фәндәрҙең яңы тармаҡтары барлыҡҡа килә.


text:
Рөстәм Хәмитов Ҡытайҙың Рәсәйҙәге Ғәҙәттән тыш һәм Тулы хоҡуҡлы илсеһе Ли Хуэй менән осраштыФото: Андрей Старостин
Рөстәм Хәмитов Ҡытайҙың Рәсәйҙәге Ғәҙәттән тыш һәм Тулы хоҡуҡлы илсеһе Ли Хуэй менән осрашты
Рөстәм Хәмитов Ҡытайҙың Рәсәйҙәге Ғәҙәттән тыш һәм Тулы хоҡуҡлы илсеһе Ли Хуэй менән осраштыФото: Андрей Старостин
ӨФӨ, 2015 йыл, 27 март. /«Башинформ» мәғлүмәт агентлығы, Илья Спиридонов/.
Республика йортонда Башҡортостан Башлығы Рөстәм Хәмитов Ҡытай Халыҡ Республикаһының Рәсәйҙәге Ғәҙәттән тыш һәм Тулы хоҡуҡлы илсеһе Ли Хуэй менән осрашты. Яҡтар сәнәғәт, сауҙа-иҡтисади, инвестиция һәм ғилми хеҙмәттәшлек йүнәлештәрен, шулай уҡ Рәсәй менән Ҡытай төбәктәренең үҙ-ара килешеп эш итеүен нығытыу мәсьәләләрен тикшерҙе.
— Ҡытай Халыҡ Республикаһы эшмәкәрлегебеҙҙең күп тармаҡтарында ышаныслы сауҙа партнерҙарының береһе булып тора. Иҡтисад тураһында һүҙ йөрөткәндә, Ҡытай менән республикабыҙ араһындағы тауар әйләнеше 700 миллион долларға тиерлек еткән, — тине төбәк етәксеһе. — Ҡытай компаниялары Башҡортостанда күптән билдәле. Ҡытайҙың «Хуавэй» компанияһы элемтә сараларын сығарыу буйынса тәүге берлектәге предприятиены 20 йыл элек үк асҡан. Был яҡтан байтаҡ тәжрибә тупланған.
Башҡортостан Башлығы һүҙҙәренсә, хәҙер Ҡытай Халыҡ Республикаһы провинциялары менән мөнәсәбәттәр әүҙем үҫешә. Бөгөнгө көндә ундан ашыу берлектәге инвестиция проекттары ғәмәлгә ашырылыу кимәлендә, уларҙың алдағы ике-өс йылда эшләй башлауы ихтимал. Улар араһында — Ишембайҙың «Ишсталь» предприятиеһында йылына 300 мең тонна металл етештереү ҡеүәтенә эйә ҡорос прокаты заводын, «Чжонгэ Импорт Экспорт Трэйд» компанияһы менән берлектә сауҙа-логистика үҙәген төҙөү, «Хайчен Нефтемаш» компанияһы менән бергә нефть-газ ҡорамалдарын етештереү. Шулай уҡ агросәнәғәт һәм фәнни-техник өлкәләрҙә бер нисә проект әҙерләнә.
— Хеҙмәттәшлек йүнәлештәре бик күп. Барыһы ла тиҙ үҫешә. Пландар ҙур. Бынан тыш, Ҡытай Халыҡ Республикаһы эшҡыуарлыҡ вәкилдәренең беҙҙең предприятиеларҙа сығарылған ҡорамалдарҙы, технологияларҙы һатып алыуҙарын теләр инек. Беҙ берлектә эш алып барырға әҙер, — тип билдәләне Рөстәм Хәмитов.
Ли Хуэй фекеренсә, ике илдең төбәктәр кимәлендә үҙ-ара килешеп эш итеүе хеҙмәттәшлекте нығытыуға булышлыҡ итә һәм эшҡыуарлыҡтың үҫеше өсөн яңы мөмкинлектәр аса.
— Ошо йәһәттән Башҡортостан ҙур урын биләй. Республиканың Ляонин, Цзянси һәм Сычуань провинциялары менән тығыҙ бәйләнеш булдырыуына бик шатбыҙ. Улар Ҡытайҙа көслө, ҙур провинцияларҙан һанала, — тине Илсе әфәнде. — Башҡортостанда ҙур өҫтөнлөктәр бар. Мәҫәлән, технологиялар үҫеше кимәле буйынса һеҙ Рәсәйҙә мөһим урын биләйһегеҙ. Башҡортостан менән беҙҙең провинциялар араһындағы хеҙмәттәшлекте киңәйтеү өсөн киләсәктә яҡшы мөмкинлектәр барлығына ышанам. Рөстәм Зәки улы, һеҙҙең эшегеҙҙе, дуҫлыҡты нығытыуға индергән өлөшөгөҙҙө юғары баһалайбыҙ.
Рөстәм Хәмитов менән Ли Хуэй республиканың ШОС һәм БРИКС саммиттарын үткәреүгә әҙерлеген дә тикшерҙе һәм уларҙың юғары кимәлдә уҙасағына ышаныс белдерҙе.
2014 йылда Ҡытай Башҡортостандың тышҡы сауҙа партнерҙары араһында бишенсе урынды биләне. Уның тышҡы сауҙа әйләнешендәге өлөшө 4,8 процент тәшкил итте.
Экспортҡа оҙатылған продукция араһында турбореактив двигателдәр, нефть һәм нефть продукттары, химия сәнәғәте продукцияһы, вертолеттар, көкөрт, бал һәм башҡа тауарҙар бар. Республикаға насостар, электр ҡорамалдары, пластмасса әйберҙәр, химия продукттары, консерваланған йәшелсәләр, емеш-еләктәр, туҡыма әйберҙәр, аяҡ кейемдәре килтерелә.
Башҡортостанда Ҡытай капиталы ҡатнашлығында ойошторолған 18 предприятие эшләй.


text:
Бәләбәйҙә 220 урынлыҡ балалар баҡсаһы төҙөлә
Быйыл көҙ Бәләбәйҙә бассейны булған ике ҡатлы балалар баҡсаһы сафҡа индереләсәк.
Әлеге ваҡытта Бәләбәй районында 32 мәктәпкәсә белем биреү учреждениеһы бар, уларға 4086 бала йөрөй. Бәләбәй районы хакимиәтенең мәғариф бүлеге начальнигы Наталья Лаврованың әйтеүенсә, әлеге мәлдә 893 бала балалар баҡсаһына сират көтә. Яңы мәктәпкәсә белем биреү учреждениеһы төҙөлөшө «Башҡортостан Республикаһында мәктәпкәсә белем биреү системаһын үҫтереү» айырым маҡсатлы республика программаһына ярашлы алып барыла.
Бәләбәй районы хакимиәтенең мәғлүмәт-аналитика бүлегенән хәбәр итеүҙәренсә, әле төҙөүселәр бинаның икенсе ҡатын ҡаплай, тәҙрә блоктары ҡуя, тышҡы йылылыҡ трассаһын монтажлай. 10 марттан һуң ҡыйығын ябыу планлаштырыла. Яңы балалар баҡсаһы 2012 йылдың дүртенсе кварталында асыласаҡ, тип көтөлә.


text:
Республикала 55 мең беренсе класс уҡыусыһы өсөн яңы уҡыу йылы башланды Фото: Олег Яровиков
Республикала 55 мең беренсе класс уҡыусыһы өсөн яңы уҡыу йылы башланды
Республикала 55 мең беренсе класс уҡыусыһы өсөн яңы уҡыу йылы башланды Фото: Олег Яровиков
ӨФӨ, 2016 йыл, 1 сентябрь. /«Башинформ» мәғлүмәт агентлығы, Эльмира Сабирова/.
1 сентябрҙә Башҡортостанда 55 мең самаһы бала тәүге тапҡыр парта артына ултыра, 450 мең уҡыусы өсөн яңы уҡыу йылы башлана. Республикала 1362 мәктәп уҡыусылар өсөн үҙ ишектәрен аса.
Өфөлә 107 меңдән ашыу уҡыусы дөйөм белем биреү учреждениеларына бара, уларҙың 12 мең самаһы — беренсе класс уҡыусылары.
Тантаналы линейкаларҙан һуң «Минең буласаҡ һөнәрем» һәм «Тормош хәүефһеҙлеге нигеҙҙәре» темаһына асыҡ дәрестәр үткәрелә. Һуңынан һәр уҡыу йорто Белем көнөнә арналған байрам ойоштора.
Башҡортостандың мәғариф министры Гөлназ Шафиҡова уҡыусыларға, уларҙың ата-әсәләренә һәм уҡытыусыларға ҡотлау менән мөрәжәғәт итте. Унда былай тиелә: «Яңы ҡаҙаныштарға нигеҙ һалған етди эштең сираттағы осоро башлана. Киләһе уҡыу йылы яңы ҡаҙаныштарға һәм асыштарға бай булһын. Яҡшы һөҙөмтәләргә өлгәшеү, илебеҙҙең лайыҡлы граждандары булыу өсөн бөтә көстө һалырға кәрәк, сөнки заманса шарттарҙа сифатлы белем алыу — тормошта уңыш ҡаҙаныу мөмкинлеге ул. Уҡытыусылар һәм мәғариф ойошмалары етәкселәре өсөн Белем көнө — үҫеп килеүсе йәш быуынды тәрбиәләү буйынса яңы яуаплы эштең башланыуы. Хөрмәтле уҡытыусылар, һеҙгә ныҡлы һаулыҡ, ижади көс, бәхет һәи именлек теләйем!».


text:
Урман хужалығы предприятиеларының эш хаҡы түләү буйынса бурысы бар
Быйылға Башҡортостан урман хужалығына субвенциялар суммаһы 409,6 млн һум тәшкил итә, был уҙған йылдың шул уҡ осоро менән сағыштырғанда 9,5 процентҡа күберәк. Был турала БР Урман хужалығы министрлығы коллегияһы ултырышында ведомство башлығы Рәжәп Нәбиуллин хәбәр итте.
— Былтырғы йомғаҡтар буйынса бюджеттарға түләүҙәр кереме планы арттырып үтәлде һәм 122,3 процент тәшкил итте, — тине ул. — Федераль бюджетҡа – 127,2 млн һумдан ашыу, республика бюджетына 97,2 млн һум аҡса инде. Шул иҫәптән аукциондарҙа урман үҫентеләрен һатыуҙан – 52,9 млн һум, ағас әҙерләү маҡсатында урман участкаларын ҡуртымға алған өсөн 47,6 млн һум алынды.
Шулай уҡ дәүләт урман учреждениеларында һәм дәүләт унитар предприятиеларында эш хаҡы түләү тураһында ла һүҙ алып барылды. 2010 йылда бында уртаса айлыҡ эш хаҡы 12,5 мең һум тәшкил итте.
— Әммә 18 февралгә ҡарата «Бөрйән урманы», «Нуриман урманы» һәм «Учалы урманы» кеүек предприятиеларҙа кисектерелгән бурыс һаҡлана, — тип һыҙыҡ өҫтөнә алды Рәжәп Нәбиуллин. — Бөтә был дәүләт унитар предприятиелары урмандарға бай райондар территорияһында урынлашҡан. Был предприятиелар етәкселәре хәҙерге шарттарҙа эшләргә һәләтһеҙ, тигән һығымта яһалды.


text:
Эрнст Исаев: «Башҡортостан игендең страховка фондын булдырасаҡ»
— Быйыл беҙ республика элеваторҙарында игендең страховка фондын булдырасаҡбыҙ,— тине 25 апрелдә «Интерфакс» агентлығында үткән матбуғат конференцияһында БР Хөкүмәте вице-премьеры – ауыл хужалығы министры Эрнст Исаев. – Рәсәйҙең интервенция сәйәсәтенең ниндәй булыуына ҡарамаҫтан ауыл хужалығы етештереүселәренән һатып алып, иген һаласаҡбыҙ. Үҙебеҙҙең запастарыбыҙ булырға тейеш.
Республиканың Ауыл хужалығы министрлығы башлығы быйылғы ашлыҡ уңышына прогнозды әйтеп ишеттерҙе. Сәсеү майҙандары структураһы буйынса йәмғеһе 1 миллион 850 мең гектарҙы ужым культуралары менән бергә иген биләйәсәк. Барыһы ла уңдырышлыҡтан тора.
— Быйыл беҙ кәм тигәндә өс миллион тонна иген алырға тейеш. Һәм бының өсөн барыһын да эшләйәсәкбеҙ, — тип белдерҙе Эрнст Исаев. — Йыл һайын беҙ иген культуралары уңышын күтәреү өҫтөндә эшләргә бурыслы.
Бының өсөн тупраҡтың уңдырышлылығын күтәрергә — эзбизләү үткәрергә, минераль ашламалар ҡулланыуҙы арттырырға кәрәк. Министр бөгөнгө көндә насар хәлдә булған орлоҡсолоҡҡа етди иғтибар биреләсәген билдәләне.
— Иген культураларының уртаса уңышы республикала гектарынан кәм тигәндә 22-23 центнер булырға тейеш, — тип һыҙыҡ өҫтөнә алды Эрнст Исаев.


text:
Яңы йыл алдынан Өфө районының бөтә ауылдарында «Шәжәрә байрамы» үтәсәк
Өфө районының барлыҡ ауылдарында ағымдағы йылдың 12 ноябренән алып 23 декабренә тиклем Имен бала саҡ һәм ғаилә ҡиммәттәрен нығытыу йылына арналған «Шәжәрә байрамы» үтә. Тейешле ҡарарға муниципалитет хакимиәте башлығы ҡул ҡуйҙы. Халыҡ байрамы ике этапта үткәрелә. Сарала ойоштороу комитетына заявка биргән, шәжәрәһен һәм конкурс программаһын тәҡдим иткән һәр кеше ҡатнаша ала.
Район хакимиәте мәғлүмәттәре буйынса, беренсе этап сиктәрендә 12 ноябрҙән алып 2 декабргә тиклем урындарҙа ойоштороу комитеттары булдырыласаҡ. Улар конкурстар Положениеларын, шулай уҡ уларҙы бөтә ауылдарҙа үткәреү графигын әҙерләйәсәк. Бынан тыш, түңәрәк өҫтәлдәр, тарихи урындар буйлап экскурсиялар, үҙешмәкәр артистарҙың сығыштары, халыҡ биҙәү-ҡулланма сәнғәте күргәҙмәләре, халыҡ оҫталары изделиелары һәм милли аш-һыу йәрминкәһе ойоштороласаҡ.
Халыҡ байрамының икенсе этабы 2-23 декабрҙә үтә. Унда иң яҡшы шәжәрәләр тәҡдим ителәсәк. Район байрамының конкурс программаларына жюри ағзалары баһа бирәсәк. Уның составына ойоштороу комитеты ағзалары, ғалим-фольклорсылар, тарихсылар, яҙыусылар, мәҙәниәт һәм сәнғәт эшмәкәрҙәре инә.


text:
Әмир Абдразаҡов тураһында китап сыҡты
Башҡортостан «Китап» нәшриәтендә актер, режиссер, «Башҡортостан» киностудияһына нигеҙ һалыусы һәм уның беренсе директоры Әмир Абдразаҡовтың тормошо һәм ижады тураһында һөйләүсе «Дала бөркөтө» тигән китап сыҡты. Уны авторҙар коллективы төҙөнө. Китап башҡорт телендә нәшер ителде, тип хәбәр иттеләр «Китап» нәшриәтендә.
БАССР-ҙың атҡаҙанған мәҙәниәт хеҙмәткәре, Башҡортостан Республикаһының Салауат Юлаев исемендәге дәүләт премияһы лауреаты Әмир Абдразаҡов Башҡортостан телевидениеһын үҫтереүгә баһалап бөткөһөҙ өлөш индерҙе, республикала милли кино яҙмышы өсөн ихлас күңелдән борсолдо. Китап иллюстрацияларға бик бай.


text:
Әҙәби марафон эстафетаһын Ҡыйғы районы ҡабул иттеФото: Ҡыйғы районы хакимиәте
Әҙәби марафон эстафетаһын Ҡыйғы районы ҡабул итте
Әҙәби марафон эстафетаһын Ҡыйғы районы ҡабул иттеФото: Ҡыйғы районы хакимиәте
ӨФӨ, 2015 йыл, 28 август. /«Башинформ» мәғлүмәт агентлығы, Ләйлә Аралбаева/.
Әҙәбиәт йылына арналған әҙәби марафон эстафетаһын Ҡыйғы районы ҡабул итте. Байрамға республика әҙәбиәтселәре килде, улар араһында билдәле шағир һәм тәнҡитсе, филология фәндәре докторы Риф Әхмәҙиев, Башҡортостандың халыҡ шағиры Ҡәҙим Аралбай, «Шоңҡар» журналының баш мөхәррире Мөнир Ҡунафин, яҙыусы Флүр Ғәлимов, Башҡортостандың һәм Рәсәйҙең Яҙыусылар союзы ағзаһы Айгиз Баймөхәмәтов, республика киң мәғлүмәт саралары журналистары бар ине.
Ҡунаҡтар Ҡыйғы районында тыуып үҫкән шағир Рафаэль Сафинға һәм төркиәтсе, шағир Ниғмәт Хәкимгә арналған музейҙа булды. Йыланлы ауылы клубында Р.Сафинға бағышланған «Мөхәббәтем — гөл, нәфрәтем — ҡылыс» тип исемләнгән әҙәби-музыкаль кисә үтте. Йыйылыусылар шағирҙың ҡәберенә сәскәләр һалды.
Үҙәк китапханала әҙәбиәтселәр «Ҡыйғы ере шиғриәтенең аҫыл таштары» тигән түңәрәк өҫтәлдә ҡатнашты, унда башлап яҙыусы авторҙар Алһыу Асҡарова, Зөһрә Сафина, Ринат Кашаповтың ҡулъяҙмалары тикшерелде.
Кисен иһә район Мәҙәниәт һарайында Әҙәбиәт йылына арналған әҙәби-музыкаль композиция булды. Әҙәбиәт йылының символы һаналған Китапты Ҡыйғы районы хакимиәте башлығы урынбаҫары Фәнил Сафинға Салауат районы хакимиәте башлығы урынбаҫары Владислав Килдейәров тапшырҙы.
4 сентябрҙә Әҙәбиәт йылы эстафетаһын Мәсетле районы ҡабул итә.


text:
Өфөләге вакансиялар йәрминкәһендә йәш белгестәр эш биреүселәр менән туранан-тура аралаша алдыФото: Олег Яровиков
Өфөләге вакансиялар йәрминкәһендә йәш белгестәр эш биреүселәр менән туранан-тура аралаша алды
Өфөләге вакансиялар йәрминкәһендә йәш белгестәр эш биреүселәр менән туранан-тура аралаша алдыФото: Олег Яровиков
Эш эҙләү – бөтәһе өсөн дә көнүҙәк проблема, айырыуса был мәсьәләне яңы ғына оло тормошҡа аяҡ баҫҡан йәштәргә хәл итеүе ҡыйын. Эш табыу маҡсатында «Нефтсе» мәҙәниәт һарайында үткән XXIII «Йәштәргә — эш!» республика йәштәр акцияһына вуз тамамлаусылар ҙа, студенттар ҙа килде. Аныҡлап әйткәндә, 2000-гә яҡын дәғүәсе булды. Республиканың 60-тан ашыу эш биреүсеһе реклама агентынан һәм күсемһеҙ милек белгесенән алып медик һәм тегенсегә тиклем һәр төрлө вакансиялар тәҡдим итте.
Студенттар ғәҙәттәгесә үҙҙәренә уңайлы график буйынса эш эҙләй.
— Бер үк ваҡытта уҡып та, эшләп тә йөрөүе ҡыйын, — ти буласаҡ менеджер Лилиә Солтанова. – Нисек кенә файҙаһыҙ булһа ла, ҡайһы бер лекцияларҙы ҡалдырырға ярамай, әммә бармайынса ҡала алмаған лекциялар ҙа була. Эш эҙләгәндә үҙемә ҡуша эшләргә тура киләсәк коллективҡа һәм, әлбиттә, хеҙмәт хаҡының ҙурлығына иғтибар итәм.
Эш биреүселәр, үҙ сиратында, эш эҙләүселәрҙән яҡшы белем һәм эшләргә теләктәре булыуын талап итә. Шул уҡ ваҡытта улар ҡыҙҙарҙың әүҙемерәк булыуын билдәләй, әммә акцияла ҡатнашҡан предприятиеларҙың күбеһенә тап ир-егеттәр талап ителә.
Республика йәштәрҙең мәшғүллегенә булышлыҡ итеү үҙәге белгестәре әйтеүенсә, яҡшы эш эҙләү – үҙе бер стратегия. Был мәсьәләлә бер нисә нюансты күҙ уңында тоторға кәрәк: беренсеһе — телефон аша матур һөйләшә белеү, икенсеһе — әңгәмәләшеүҙә үҙеңде тота белеү һәм өсөнсөһө — резюмены дөрөҫ төҙөү. Кадр хеҙмәте хеҙмәткәрҙәре әйтеүенсә, йәштәр эшкә урынлашҡанда ике тупаҫ хата ебәрә: эш биреүсегә үҙен дөрөҫ күрһәтә белмәй һәм тәжрибәһе булмай тороп, юғары эш хаҡына иҫәп тота.
— Ҡайһы ваҡыт бәләкәй эш хаҡы түләнгән эшкә урынлашып, артабан, тейешле тәжрибә туплағас, конкурентлыҡҡа һәләтле булып, хеҙмәт баҙарында үҙеңде ҡыйбатыраҡҡа һатырға, — тип кәңәш итә улар.
Сараны ойоштороусылар — БР Йәштәр сәйәсәте һәм спорт министрлығы, БР Хеҙмәт һәм халыҡты социаль яҡлау министрлығы ҡарамағындағы Халыҡты эш менән тәьмин итеү дәүләт хеҙмәте идаралығы, Республика йәштәр мәшғүллегенә булышлыҡ итеү үҙәге.


text:
Башҡортостан – Рәсәйҙең иң бәхетле төбәктәре иҫәбендә
Башҡортостан Рәсәйҙең ун иң бәхетле төбәге иҫәбенә инде. Иң бәхетле кешеләр йәшәгән төбәктәр исемлегендә республика алтынсы баҫҡысты биләй. Социологик тикшеренеүҙәр мәғлүмәттәре менән Йәмәғәтселек фекере фонды таныштыра.
«Дөйөм алғанда, һеҙ бәхетлеме әллә бәхетһеҙ кешеме?» тигән һорауға республика халҡының 80 проценты ыңғай яуап биргән.
Халыҡтың иң күп бәхетле кешеләр булған төркөмө — студенттар (88 процент), бынан һуң килеме 25 мең һумдан ашыу булған кешеләр һәм етәкселәр килә.
60 йәштән олораҡ кешеләр, эшләмәгән пенсионерҙар һәм эш эҙләүселәр үҙҙәрен бәхетһеҙ тип атаған.
Белешмә. Йәмәғәтселек фекере фонды – бойондороҡһоҙ социологик хеҙмәт. 1992 йылға тиклем Бөтә Рәсәй йәмәғәт фекерен өйрәнеү үҙәге ҡарамағында эшләгән, 1992 йылдан башлап үҙ аллы эшмәкәрлек алып бара. Йәмәғәтселек фекере фонды тикшеренеү компанияларҙың профессиональ рейтингында беренсе урын биләй (Тикшеренеү компаниялары рейтингы – 2010).


text:
Урындағы баҙарҙа Башҡортостан етештереүселәренең өлөшө 20 процентҡа кәмене — Монополияға ҡаршы федераль хеҙмәт идаралығы
ӨФӨ, 2015 йыл, 15 апрель. /«Башинформ» мәғлүмәт агентлығы, Розалиә Вәлиева/.
Башҡортостанда урындағы баҙарҙа республика етештереүселәренең өлөшө 20 процентҡа кәмене. Был хаҡта Монополияға ҡаршы федераль хеҙмәттең Башҡортостан буйынса идаралығы етәксеһе Зөлфирә Аҡбашева Эксперт советы ултырышында белдерҙе.
Зөлфирә Аҡбашева һүҙҙәренсә, төбәктә туҡланыу продукттары хаҡтарына даими мониторинг үткәрелә, яҡын арала ведомство минераль ашламаларға хаҡтар билдәләүҙе тикшерәсәк.
— Һуңғы мәғлүмәттәр буйынса, Башҡортостанда инфляция алты процент кимәлендә билдәләнде, балыҡҡа, иткә, ҡош итенә хаҡтар артты, — тип хәбәр итте Зөлфирә Аҡбашева. — Шуның менән бергә магазин кәштәләрендә республика етештереүселәренең продукцияһы 20 процентҡа кәмене. Был тәү сиратта сауҙа ойошмаларының сәйәсәтенә, шулай уҡ тауарҙарҙы заказдар урынлаштырыу аша килтереүгә бәйле.
Эксперт советы ултырышында ҡатнашыусылар билдәләүенсә, эмбарго һалыу арҡаһында урындағы баҙарҙа Благовар, Ҡырмыҫҡалы райондарында етештерелгән һөт продукцияһы, йылҡы ите, Бәләбәй сыры һатыла башланы.
Социаль мөһим продукттарға хаҡтарҙы туңдырыу хаҡында һөйләгәндә, Зөлфирә Аҡбашева хаҡты алдан күтәреү һәм артабан уны ошо кимәлдә туңдырыу осраҡтары асыҡланған тип билдәләне.
Ултырышта ҡайнатылмаған һөт баҙары тураһында ла һүҙ барҙы. «Өфө ҡалаһы һөт заводы» директоры Илдар Фәйзуллин хәбәр итеүенсә, «һөттөң һатып алыу хаҡтары 22 һумдан 16 -ға тиклем төштө». Шуға күрә продукцияға хаҡтар 10-15 процентҡа кәметелде, әммә был осраҡта ла республика етештереүселәренең продукцияһы Белоруссия продукттарына ҡарағанда ҡиммәтерәк. Шуның менән бергә магазиндарҙа хаҡтар төшмәй.
М. Ғафури исемендәге Башҡортостан ҡошсолоҡ комплексына килгәндә, йомортҡаға һәм ҡатнаш аҙыҡҡа хаҡтарҙың 40 процентҡа артыуы сәбәпле, күркә ите 20 процентҡа ҡыйбатланған. Шуға ҡарамаҫтан, уға ихтыяж кәмемәй.


text:
Бәләбәй сырҙары - Сифат фестивале призерҙары
Екатеринбургта йыл һайын үткәрелгән VIII Сыр, май, майонез һәм башҡа майлы продукцияларҙың сифат фестивалендә Бәләбәй һөт комбинатында етештерелгән «Belfor», «Мраморный», «Сметанковый», «Российский», «Карамболь «Пряный Средиземноморский» сырҙары һәм 82,5 процент ҡуйылыҡтағы «Сливочное Традиционное» майы I дәрәжә дипломдар яуланы.
Фестиваль экологик хәүефһеҙлек күрһәткестәре һәм ҡулланыу үҙенсәлектәре буйынса иң яҡшы продукцияны асыҡлай һәм пропагандалай. Башҡортостан етештереүселәренең сифат конкурсында еңеп сығыуы үтә лә мөһим.
Форумда Бәләбәй предприятиеһының яңы продукттарынан тәмләткестәр менән ыҫланған «Карамболь» сыры ла тәҡдим ителде. Улар хәҙер Волга буйы һәм Урал федераль округтары магазиндары кәштәләрендә күренде лә инде. Һуңғы яңы продукт – эре күҙәнәкле һәм шәрбәт сәтләүек тәме менән «Belfor» сыры үҙ номинацияһында иң күп балл йыйҙы. Был сыр магазиндарға 2010 йылдың декабрендә сығарыласаҡ.


text:
Рәсәй контракт нигеҙендә хеҙмәт иткән 450 мең кешелек армияға күсәсәк
Рәсәй хәрбиҙәрҙе контракт нигеҙендә ҡабул итәсәк армияға күсергә планлаштыра, ул яҡынса 450 мең кешенән торасаҡ. Үҙенең алдына бөгөн ил етәкселеге шундай бурыс ҡуя. Был турала Өфөлә үткән Бөтә Рәсәй аграр форумы барышында Рәсәй Хөкүмәте Рәйесе Владимир Путин хәбәр итте.
Бөгөн Рәсәйҙә, уның әйтеүенсә, армия туплауы еңел түгел. Был бер нисә факторға бәйле. Беренсенән, хеҙмәт итеү ваҡыты 12 айға тиклем ҡаҫҡартылған. Икенсенән, 1992 йылдан 2002 йылға тиклем беҙҙең илдә ғәйәт ҙур демографик упҡын күҙәтелде, уның эҙемтәләре тағы оҙаҡ һиҙеләсәк әле. Һуңғы йылдарҙа үлем кимәле кәмеп, тыуым артһа ла, демографик проблеманы тиҙ генә йырып сыға алмаясаҡбыҙ, тимәк, армия туплау өсөн егеттәр иҫәбе лә тиҙ арала етерлек күләмдә булмаясаҡ.
Владимир Путин фекеренсә, проблеманың өсөнсө яғы ла бар. Был Ҡораллы Көстәр составына саҡырырға ярамаған кешеләр категорияһының күп булыуы. Рәсәй Хөкүмәте Рәйесе бейеүселәрҙе, музыканттарҙы, дини һәм оборона-сәнәғәт комплексы хеҙмәткәрҙәрен миҫал итеп килтерҙе. Былар барыһы ла туранан-тура оборонаға һәләтлелектә сағыла. Шуға күрә хәрбиҙәрҙе контракт нигеҙендә ҡабул итәсәк профессиональ армияға күсергә кәрәк. Ил иҡтисади яҡтан был эштәрҙе «күтәрә» алғас та, хәрби хеҙмәттән азат ителгән шәхестәр категориялары киңәйтеләсәк. Уға агросәнәғәт комплексы хеҙмәткәрҙәре лә эләгеүе ихтимал, тип билдәләне Владимир Путин.


text:
Дмитрий Медведев Ағиҙел ҡалаһы кешеләрен орден һәм миҙалдар менән бүләкләне
Рәсәй Президенты Дмитрий Медведев ағымдағы йылдың 25 февралендәге 240-сы Указы менән Ағиҙел ҡалаһында йәшәүсе кешеләрҙе орден һәм миҙалдар менән бүләкләне. II дәрәжә «Ватан алдындағы ҡаҙаныштары өсөн» ордены миҙалы менән – Ринат Мәхмүтов һәм Индус Шәйәхмәтов, «Һәләкәткә осраусыларҙы ҡотҡарған өсөн» миҙалы менән Александр Апкаликов, Ҡәҙим Әхкәмов һәм Фирҙәүес Шәйхетдинов наградланды. Рәсәй Федерацияһының был юғары дәүләт наградаларына улар «Чернобыль атом электростанцияһындағы авария эҙемтәләрен бөтөрөүҙә күрһәткән фиҙаҡәрлек һәм юғары профессионализм өсөн» лайыҡ булды, тиелә документта.


text:
12 ноябрҙә Өфөлә «Азия сәскәләре» милли мәҙәниәттәр фестиваленең гала-концерты үтә
12 ноябрҙә М.Кәрим исемендәге Милли йәштәр театрында «Азия сәскәләре» милли мәҙәниәттәр фестиваленең гала-концерты үтә. Әлеге фестиваль мәҙәниәт һәм сәнғәт хеҙмәткәрҙәренә Башҡортостан Республикаһы Президенты грантын тормошҡа ашырыу сиктәрендә үткәрелде. Сараны ойоштороусылар булып БР Мәҙәниәт министрлығы һәм төбәктең Халыҡтар дуҫлығы йорто сығыш яһаны. Азия халыҡтарының милли йолаларын һәм традицияларын популярлаштырыу, уларҙың бай мираҫын, тарихын һаҡлау, Азия илдәре вәкилдәрен республиканың мәҙәни тормошона йәлеп итеү, мәҙәни бәйләнештәрҙе үҫтереү, Башҡортостанда йәшәгән халыҡтар араһындағы дуҫлыҡты нығытыу «Азия сәскәләре» фестиваленең төп маҡсаттары булып торҙо.
Концерт программаһында – үҙешмәкәр һәм профессиональ башҡарыусыларҙың, шулай уҡ художестволы коллективтарҙың сығышы. Уларҙың барыһы ла республиканың милли-мәҙәни үҙәктәрендә ойошторолған һайлап алыу турҙарын үткән. Шулай уҡ сарала билдәле «Далан» төркөмөнөң сығышы көтөлә.
Концерт 19 сәғәттә башлана. Инеү бушлай.


text:
Йәй көнө Башҡортостанда 334 мең бала ял итәсәкФото: Олег Яровиков, Рәсәй Хөкүмәтенең матбуғат хеҙмәте
Йәй көнө Башҡортостанда 334 мең бала ял итәсәк
Йәй көнө Башҡортостанда 334 мең бала ял итәсәкФото: Олег Яровиков, Рәсәй Хөкүмәтенең матбуғат хеҙмәте
ӨФӨ, 2016 йыл, 2 июнь. /«Башинформ» мәғлүмәт агентлығы, Александр Смирнов/.
Башҡортостанда 334 мең баланы ял һәм һауыҡтырыу сараларына йәлеп итеү ҡарала. Был республикалағы мәктәп йәшендәге балаларҙың 81,6 процентын тәшкил итә, уҙған йылдағы күрһәткестәрҙән 1,3 процентҡа юғары. Ошо хаҡта Башҡортостан Башлығының матбуғат хеҙмәте хәбәр итә.
1 июндә Рәсәй Хөкүмәте Рәйесе Дмитрий Медведев 2016 йылда балаларҙың ялын һәм һауыҡтырыуын ойоштороу мәсьәләләренә арналған видеоселектор кәңәшмә үткәрҙе. Унда Башҡортостан Башлығы Рөстәм Хәмитов ҡатнашты.
Һуңғы йылдарҙа федераль һәм төбәк властары балалар лагерҙарының торошон яҡшыртыу өсөн байтаҡ эштәр башҡарҙы, тип билдәләне Премьер-министр.
– Быйыл күпселек төбәктәр йәйге кампанияға 2015 йылғы кимәлдә аҡса бүлде, төбәк бюджетындағы ҡатмарлыҡтарҙы һәм иҡтисадтағы проблемаларҙы иҫәпкә алғанда, был бик мөһим, – тине Дмитрий Медведев.
Ауыр тормош хәлендә ҡалған, етем балаларҙың, инвалидтарҙың ялын берлектә финанслау өсөн 81 төбәккә 4 миллиард һумдан ашыу аҡса бүлеү тураһында ҡарар ҡабул ителде, тип хәбәр итте Рәсәй Хөкүмәте Рәйесе. Ошо аҡса иҫәбенә быйыл тағы ла 200 мең самаһы бала ял итә аласаҡ.
Премьер-министр автобуста, поезда балаларҙы ташыу талаптарын боҙған өсөн яуаплылыҡты көсәйтергә, шулай уҡ балаларҙы яҡшы туҡландырырға кәрәклеген билдәләне.
Быйыл Башҡортостанда 2 680 ойошма балаларҙың йәйге ялын һәм һауыҡтырыуын ойоштора. Улар иҫәбендә 95 ҡала ситендәге лагерь, 1 440 – көндөҙгө, 25 шифахана тибындағы лагерь, 1000 хеҙмәт һәм ял лагеры, 120 палаткалы лагерь бар.
Башҡортостандан Ҡара диңгеҙ буйында 3,8 мең бала, шул иҫәптән 340 бала – «Орленок» бөтә Рәсәй балалар үҙәгендә, 850-һе Ҡырымда ял итәсәк.
Балалар һауыҡтырыу кампанияһын тәьмин итеү өсөн республиканың тупланма бюджеты 1,57 миллиард һум тәшкил иткән. Федераль бюджет иҫәбенә (85,87 миллион һум) ауыр тормош хәлендә ҡалған 5 067 баланы ял һәм һауыҡтырыу сараларына йәлеп итеү ҡарала.


text:
«Матбуғат балы-2013» республика конкурсы еңеүселәре билдәләнде Фото: Лариса Ветлугина
«Матбуғат балы-2013» республика конкурсы еңеүселәре билдәләнде
«Матбуғат балы-2013» республика конкурсы еңеүселәре билдәләнде Фото: Лариса Ветлугина
Дүшәмбе, 16 декабрҙә, «Матбуғат балы-2013» республика журналистар конкурсы еңеүселәренең исемдәре билдәле булды. Уларҙы бүләкләү тантанаһы Башҡортостандың Ауыл хужалығы министрлығы бинаһында үткәрелде.
Йыл журналисы исеменә «Юлдаш» радиоһының тапшырыуҙар алып барыусыһы Гүзәл Ситдиҡова лайыҡ булды.
«Гүзәл Ситдиҡова резонанслы программалар авторы булып тора. Ул етди профессиональ кимәлгә эйә һәм бирелеп эшләй, шуға ла үҙе алып барған темаларҙы һәр яҡлап асыуға өлгәшә. «Махсус репортаж» тапшырыуы социаль-ижтимағи, тыңлаусы өсөн мөһим мәсьәләләрҙе яҡтырта. Былар – журналист тикшеренеүҙәре һәм махсус рейдтар, аналитика, анализ, диспуттар. Программаларҙа һәр яҡлап яҡтыртылған темалар исемлеге — вандализм, юғалған кешеләр, балаларҙы рәнйетеү, традицион булмаған дини ағымдар, коррупцияға ҡаршы көрәш, бизнес төрө булараҡ һоранып ултырыуҙар, телевизион гипноз, интернет йоғонтоһо, хәҙерге мультфильмдарҙың кире яғы, психологик тренингтар, яһалма дарыуҙар, венерик ауырыуҙар, күп ҡатынлылыҡ. Енәйәтселек темалары айырым анализланды — эфирҙа холҡ төҙәтеү колонияларынан киң репортаждар, кеҫә, фатир бурҙары, автомобилдәрҙе урлау, аферистар тураһында тапшырыуҙар үтте. Спиртлы эсемлектәрҙең, наркотиктарҙың зарарлы йоғонтоһо, суицид, һуғыш һәм ҡораллы конфликттарҙың уларҙа ҡатнашыусылар өсөн социаль-психологик эҙемтәләре тураһында махсус репортаждар циклының әһәмиәте баһалап бөткөһөҙ», тип хәбәр ителә еңеүсе презентацияһында.
«Йыл блогеры» Рәйес Ғәбитов булды, ә «Башҡортостан электр селтәрҙәре компанияһы»ның матбуғат хеҙмәте иң яҡшы тип танылды. «Башнефть» акционеҙар нефть компанияһы асыҡ акционерҙар йәмғиәте иң яҡшы корпоратив гәзит («Башкирская нефть») сығара. Шулай уҡ «Башнефть» компанияһы «иң асыҡ компания» тип танылды.
«Һаулыҡ һәм экология» номинацияһында «Российская газета» хәбәрсеһе Тамара Пересыпкина еңде, «Спорт һәм сәләмәт йәшәү рәүеше» номинацияһында — БЮТ телеканалы хәбәрсеһе Роза Хәбибуллина. «Мәҙәниәт һәм сәнғәт» номинацияһында «Башинформ» мәғлүмәт агентлығы хеҙмәткәре Эльмира Сабирова иң яҡшы журналист тип танылды, «Сәйәсәт һәм йәмғиәт» номинацияһында «Вся Уфа» телеканалы хәбәрсеһе Андрей Савельев еңде. Иҡтисад һәм финанстар өлкәһендә «Башҡортостан» дәүләт телерадиокомпанияһы хәбәрсеһе Марина Попкова иң яҡшыһы булды.
Бөтә еңеүселәр дипломдар һәм иҫтәлекле кубоктар алды.


text:
Республикала М.Аҡмулла исемендәге стипендия алыусылар билдәләнде
Башҡортостан Хөкүмәте ҡарары менән 2011-2012 уҡыу йылында Мифтахетдин Аҡмулла исемендәге стипендия алыусылар раҫланды.
М.Аҡмулла исемендәге стипендия уҡыуҙағы һәм Башҡортостан халыҡтарының туған телдәрен өйрәнеү менән бәйле фәнни эшмәкәрлектәге юғары һөҙөмтәләр өсөн бирелә.
1 сентябрҙән әлеге стипендияны урта һөнәри белем биреү дәүләт учреждениеларынан ун студент һәм юғары уҡыу йорттарынан биш студент ала башлаясаҡ.
Стипендиаттар Башҡортостан Хөкүмәтенең 2006 йылғы ҡарарына ярашлы уҡыу йорттарының педагогтар һәм ғалимдар советтары менән билдәләнде.
М.Аҡмулла исемендәге стипендия уҡыуҙың өсөнсө йылынан башлап, аҙаҡҡы дүрт сессия һөҙөмтәләре буйынса бер йылға иҫәптә бирелә. Шул уҡ ваҡытта академик һәм социаль стипендиялар һаҡлана, тип хәбәр иттеләр Башҡортостан Республикаһы Хөкүмәтенең матбуғат хеҙмәтенән.


text:
Өфөнөң күсемһеҙ милке баҙарындағы тәҡдимдәр артҡан
Беренсе кварталда Өфөнөң офис күсемһеҙ милке баҙарында тәҡдимдәр күбәйә башланы. Офистарҙы ҡуртымға биреү баҙарында ла даими үҫеш теркәлгән. Былтыр йыл уртаһынан алып объект хужаларының әүҙемләшеүе күҙәтелә. Офис күсемһеҙ милкен һатыу сегменты иһә хәлдәр бер аҙ икенсерәк: 2011 йыл дауамында хаҡтарҙың ике яҡҡа ла йыш үҙгәреүе күҙәтелә.
Күсемһеҙ милек агентлыҡтарының береһенән хәбәр итеүҙәренсә, бөгөнгө көндә ҡалалағы офис күсемһеҙ милке буйынса тәҡдимдәр уҙған квартал кимәленән 21,5 процентҡа күберәк. Офис күсемһеҙ милке объекттарының төп өлөшө (52 процент) һатыуға ҡуйылған, ҡуртымға биреү буйынса тәҡдимдәргә 48 процент тура килә.
Быйылғы йылдың өс айында офис күсемһеҙ милке баҙарында күҙәтелгән хаҡтар сәйәсәте ыңғай динамика менән ҡылыҡһырлана. Шулай ҙа хаҡтары төшкән объекттар ҙа бар. Ҡала буйынса дөйөм алғанда уртаса аренда ставкаһы квадрат метрына 677 һумға тиң, 2011 йылдың дүртенсе кварталы аҙағындағы ошондай уҡ күрһәткескә ҡарағанда был 2,1 процентҡа юғарыраҡ. Ҡала райондары буйынса офис милкенә хаҡтар һорауҙың ниндәй булыуына бәйләнгән. Шулай итеп, иң юғары хаҡтар баш ҡаланың үҙәгендә теркәлгән — бында квадрат метрҙың хаҡы 791 һумға тиң. Офис күсемһеҙ милкен һатыу буйынса уртаса хаҡ «квадратына» 54539 һумды тәшкил итә. Квартал эсендә был күрһәткес 0,9 процентҡа төшкән. Уҙған йылдың ошо уҡ осоро менән сағыштырғанда иһә был күрһәткес 4,6 процентҡа артҡан.


text:
Журналистар «торлаҡ» конкурсында ҡатнашыуға саҡырыла
Киң мәғлүмәт саралары вәкилдәре аҙ ҡатлы йорттар төҙөү проблемаларын иң яҡшы яҡтыртыуға конкурста ҡатнашыуға саҡырыла. Бөтә Рәсәй кимәлендә үткән һөнәри байрамда еңеү өсөн рәсми рәүештә теркәлгән барлыҡ баҫма матбуғаты һәм интернет-баҫма журналистары көс һынаша ала.
Рәсәй Журналистар союзынан хәбәр итеүҙәренсә, эштәр ағымдағы йылдың 15 ноябренә тиклем ҡабул ителә. Йомғаҡтар декабрҙә яһаласаҡ. Бүләкләү тантанаһы Мәскәүҙә үтәсәк.
Еңеүселәрҙе өс номинацияла билдәләү ҡарала: «Федераль баҫма киң мәғлүмәт сараларында иң яҡшы мәҡәлә», «Төбәк баҫма киң мәғлүмәт сараларында иң яҡшы мәҡәлә» һәм «Интернет киң мәғлүмәт сараларында иң яҡшы мәҡәлә». Федераль баҫма матбуғатында иң яҡшы мәҡәлә авторы 40000 һум күләмендә аҡсалата бүләк аласаҡ, интернет киң мәғлүмәт саралары номинацияһында еңеүсегә 30000 һум күләмендә премия биреләсәк, төбәк баҫма киң мәғлүмәт сараларында иң яҡшы мәҡәлә өсөн 25000 һумлыҡ награда ҡаралған.
Конкурстың эксперттар комиссияһы үҙ ҡарамағына өҫтәмә рәүештә йәнә өс номинация булдыра ала.


text:
Өфөлә өлкән йәштәге студенттар университет тамамлаусылар сертификаттарын алды
Яңы йыл алдынан Өфөнөң Киров районындағы өсөнсө быуын халыҡ университетының илленән ашыу студенты уҡыу йортон тамамлаусылар сертификаттарын алды. Тантаналы сара 11-се Аксаков гимназияһында үтте.
— Бөгөн күп кенә оло кешеләргә аралашыу етешмәй. Бынан тыш, улар компьютер һәм интернет менән ҡулланыуҙа йәштәрҙән артта ҡалғыһы килмәй. Өсөнсө быуын университеты ололарға тормошҡа яңы шарттарҙа яраҡлашырға ярҙам итә, — тине Киров районы хакимиәтенең мәғлүмәт-аналитика бүлеге баш белгесе Роман Хәкимов.
Халыҡ университетында оло быуын вәкилдәре компьютерҙа эшләү нигеҙҙәре, инглиз һәм немец телдәре, аралашыу психологияһы, ғаилә педагогикаһы серҙәренә төшөндө. Бынан тыш, теләгән һәр кем гимнастика, аэробика, бейеү менән шөғөлләнде, шашка, шахмат уйнаны, тип хәбәр иттеләр район хакимиәтенән.
Уҡыу йортон тамамлау тураһындағы документтарҙы Киров хакимиәте башлығы Динар Хәлилов тапшырҙы.
Ойоштороусылар Яңы йыл байрамы тураһында ла онотмаған: сараға Ҡыш бабай менән Ҡарһылыу ҙа килде. Мәктәп уҡыусылары ололарҙы музыкаль бүләктәр менән ҡыуандырҙы.


text:
Ошо шәмбелә өфөләрҙе бал байрамына саҡыралар
ӨФӨ, 2015 йыл, 11 сентябрь. /«Башинформ» мәғлүмәт агентлығы, Ксения Калинина/.
Шәмбе, 12 сентябрҙә, Өфөнөң И.Яҡутов исемендәге паркында бал байрамы ойошторола.
Башҡортостан Ауыл хужалығы министрлығының матбуғат хеҙмәте хәбәр итеүенсә, «Баллы Башҡортостан» йәрминкә-күргәҙмәһендә баш ҡала халҡы һәм уның ҡунаҡтары сифатлы умартасылыҡ продукцияһын һатып ала һәм яңы татлы аҙыҡтар менән таныша ала. Шулай уҡ конкурс ойошторола, унда умартасылыҡ продукцияһының сифаты, уның ассортименты, сауҙа нөктәһен биҙәү һәм районды бал байрамында күрһәтеү баһаланасаҡ. Йәрминкәне үҙешмәкәр артистарҙың сығыштары биҙәйәсәк.
Сара Өфө һәм республиканың муниципаль райондары араһында эшлекле, хужалыҡ һәм мәҙәни бәйләнештәрҙе нығытыу маҡсатында үткәрелә, тип билдәләнеләр ведомствола.


text:
Төбәк парламентарийҙары ҡырымдар өсөн «Газель» микроавтобусын һатып аласаҡ
БР Дәүләт Йыйылышы – Ҡоролтай депутаттары Ҡырым халҡына матди ярҙам күрһәтәсәк. Закондар сығарыусылар, уларға депутат эшмәкәрлеге менән бәйле сығымдарҙы ҡаплауға бүленгән, аҡсаларҙы Ҡырымға ярҙамға күсереү тураһында тәҡдимде хупланы.
Керем аҡсаларының өлөшө «Газель» микроавтобусын алыуға йүнәлтеләсәк. Автомобиль Башҡортостан шефлыҡҡа алған Ҡырым Республикаһының Белогорск районына тапшырыласаҡ, тип хәбәр иттеләр БР Дәүләт Йыйылышының матбуғат хеҙмәтенән.
Дәүләт Йыйылышы Рәйесе Константин Толкачев пленар ултырышта билдәләүенсә, был район «бик насар социаль-иҡтисади хәлдә».


text:
«Өфө» футбол клубы – хәҙер Рәсәй футболы Премьер-лигаһы командаһы
Томскиҙа Рәсәй футболы Премьер-лигаһында 2014/2015 йылдар миҙгелендә уйнау хоҡуғына яуаплы матч уҙҙы. Юғары дивизион вәкиле «Томь» Милли футбол лигаһының «Өфө» клубын ҡабул итте.
Иҫегеҙгә төшөрәбеҙ, Өфөлә беренсе матчта «Томь» 1:5 иҫәбе менән еңелде. Дүрт тупты кире отоу Томск ҡалаһы футболсылары өсөн уңышлы башланды – 4-се минутта Евгений Башкиров Башҡортостан командаһы ҡапҡаһына гол индерҙе – 1:0. Ә Павел Голышевтың голы иҫәпте 2:0 итте.
Ниһәйәт, 31-се минутта, Өфө егете Дмитрий Голубов «Томь» футболсылары ҡапҡаһына гол индерҙе, һәм иҫәп 2:1 булып китте.
Икенсе таймда «Томь» өсөнсө тубын индерҙе – 3:1.
Шулай итеп, «Өфө» геройҙарса тороп Премьер-лигала урын яуланы.


text:
Пермь крайы башҡорттары мәҙәниәте көндәре - башҡорттарҙың тупланып нығыныуына яңы этәргесФото: Андрей Старостин
Пермь крайы башҡорттары мәҙәниәте көндәре - башҡорттарҙың тупланып нығыныуына яңы этәргес
Пермь крайы башҡорттары мәҙәниәте көндәре - башҡорттарҙың тупланып нығыныуына яңы этәргесФото: Андрей Старостин
Башҡортостанда Пермь крайы башҡорттары мәҙәниәте көндәре тамамланды. Был сара БР Мәҙәниәт һәм милли сәйәсәт министрлығының Башҡортостандың үҙ ирке менән Рәсәй составына инеүенә 450 йыл тулыу тантанаһын билдәләгән 2007 йылда башланған проекттың уңышлы дауамы булды. Проект Силәбе өлкәһе башҡорттары мәҙәниәте көндәре менән башланды. 2008 йылда республикала Ырымбур башҡорттары мәҙәниәте көндәре үтте. Быйыл иһә эстафета Кама буйы башҡорттарына күсте.
Форум ике төбәк араһында хеҙмәттәшлекте үҫтереүҙә мөһим сара булып торҙо. Ул Пермь крайы башҡорттарының үҙенсәлекле мәҙәниәтен үҫтереү, уға киң йәмәғәтселек иғтибарын йәлеп итеү, республика халҡын Пермь башҡорттары ижады менән таныштырыу, туған телебеҙҙе һаҡлау, милләттәштәребеҙҙең үҙаңын үҫтереү, ике яҡ араһында төрлө йүнәлештә ныҡлы бәйләнеш булдырыу, үҙ-ара тәжрибә уртаҡлашыу кеүек маҡсаттарҙы күҙ уңында тотоп уҙғарылды.
Башҡорттар Пермь крайының барлыҡ төбәктәрендә йәшәй. Бөгөн бында 40 меңдән ашыу башҡорт йәшәй.
Улар күп быуат элек тарихи илдәренән күсеп килеп, яңы ерҙәр үҙләштергән һәм тормош көтөү өсөн уңайлы яҡтарҙы үҙҙәре һәм балалары, ейәндәре өсөн ғүмерлеккә йәшәү урыны итеп һайлаған заттарҙың нәҫел дауам итеүселәре.
Пермь крайы башҡорттары ҡоролтайы башҡарма комитеты рәйесе Рәсил Мөхәмәтйәнов һөйләүенсә, әле крайҙа башҡорт халыҡ вәкилдәре тырышлығы менән ете районда башҡорт ижтимағи ойошмаһы һәм башҡорттарҙың төбәк ҡоролтайының уңышлы эшләй, Башҡортостандан һәр саҡ ярҙам булып тора. Төбәктә беренсе ҡоролтай Чернушки районы башҡорттары ҡоролтайы башҡарма комитеты тарафынан 2000 йылдың июнендә ойошторолған.
2006 йылда Чернушки ҡалаһында "Оран" башҡорт мәҙәниәте һәм теле үҙәге асылған. Пермь крайы етәкселеге, район хакимиәттәре һәм Башҡортостан Хөкүмәте һәр яҡлап ярҙам күрһәткән. Үҙәктең асылыуы Пермь крайының көньяҡ райондарында йәшәүсе башҡорттар өсөн бик әһәмиәтле. Тирмәләр, мәктәптәргә компьютерҙар, методик баҫмалар, фольклор ансамблдәр өсөн музыкаль инструменттар һатып алынды. Шулай уҡ Балалар ижады үҙәгендә "Оран" үҙәгенең махсус методик кабинеты булдырылды.
Пермь крайы башҡорттары мәҙәниәте көндәрендә крайҙың Мәҙәниәт, йәштәр сәйәсәте һәм дөйөм коммуникациялар министрлығы, БР Мәҙәниәт һәм милли сәйәсәт министрлығы, Бөтә донъя башҡорттары ҡоролтайы башҡарма комитеты, Пермь крайы башҡорт һәм татарҙары милли-мәҙәни ойошмаһы, Пермь крайы башҡорттары “Ҡоролтай” йәмәғәт ойошмаһы, Пермь крайы губернаторы хакимиәте етәкселәре һәм вәкилдәре, ижади коллективтар ҡатнашты.
Х. Әхмәтов исемендәге Башҡорт дәүләт филармонияһында Пермь крайы башҡорттары мәҙәниәте көндәре сиктәрендә төбәккә арналған күргәҙмә эшләне, крайҙың Барҙа, Чернушки, Октябрьский, Ҡуяҙы, Пермь, Көнгөр, Уса райондарынан килгән үҙешмәкәр сәнғәт оҫталарының ҙур концерты булды.
Пермь крайының Мәҙәниәт, йәштәр сәйәсәте һәм дөйөм коммуникациялар министрлығы белгесе Елена Шумкова үҙенең тәьҫораттары менән уртаҡлашты:
– Пермь крайының Мәҙәниәт, йәштәр сәйәсәте һәм дөйөм коммуникациялар министрлығы милли ижади коллективтарҙың, милли йәмәғәт ойошмаларының эшмәкәрлеген тулыһынса хуплай һәм ярҙам итеп тора. Башҡортостанда Пермь крайы башҡорттары көндәре – башҡорт мәҙәниәтен үҫтереүҙә генә түгел, ә бөтә крайҙың мәҙәниәте өсөн мөһим һәм әһәмиәтле сара ул. Сағыу проекттың лайыҡлы дауамы булыр, тип өмөт итәбеҙ.
БР Мәҙәниәт һәм милли сәйәсәт министрлығының бүлек етәксеһе Шәфҡәт Тутаев фекеренсә, Пермь башҡорттары көндәре бәйләнештәрҙе, төрлө яҡлап хеҙмәттәшлекте тағы ла нығытасаҡ ҡына. Пермь крайы башҡорттарын бергә туплаясаҡ һәм Башҡортостан менән бәйләнеште нығытыуға, уларҙың рухи-мәҙәни ихтыяждарын ҡәнәғәтләндерергә мөмкинлек бирәсәк.
Пермь крайы башҡорттары ҡоролтайы башҡарма комитеты рәйесе Рәсил Мөхәмәтйәнов һөйләүенсә, Пермь крайы башҡорттары мәҙәниәте көндәре –башҡорт халҡының тупланып нығыныуына яңы дәртләндереүсе көс булып тора.


text:
Фото:
Рөстәм Хәмитов Өфө авиация техник университеты студенттары менән осрашты
Фото:
Башҡортостан Президенты Рөстәм Хәмитовтың Өфө дәүләт авиация техник университеты студенттары менән осрашыуында эшкә урынлашыу, инновациялар индереү, дәрестәрҙә алған белемде фәнни эшмәкәрлек менән нигеҙләү һәм бәләкәй инновациялы предприятиелар ойоштороу мәсьәләләре тикшерелде. Әңгәмә 2 ноябрҙә республикалағы төп техник вуздың ҙур залында үтте.
— Йәш белгестәрҙе эшһеҙ ҡалдырыуға хоҡуғыбыҙ юҡ. Был властарҙың төп бурыстарының береһе, — тине студенттар менән осрашыуҙа Рөстәм Хәмитов.
Президент бының өсөн ҡәтғи саралар күрергә кәрәклеген билдәләне. Уны хәл итеүгә системалы ҡараш булғанда ғына реаль һөҙөмтәгә ирешергә мөмкин.
Республика башлығы бөгөн хеҙмәт баҙарында күҙәтелгән хәлдәрҙе һүрәтләне. Гуманитар өлкә белгестәре саманан тыш күп әҙерләнә: республикала юғары уҡыу йортон тамамлағандарҙың 60 проценты гуманитар йәки иҡтисади белем ала. Ошо дисбаланс республикаға уңышлы эшләргә һәм сығырылыш студенттарын эшкә урынлаштырырға ҡамасаулай. Бөгөн Башҡортостандың 10 мең кешеһенә 364 студент тура килә, Рәсәйҙә был күрһәткес 410-ға тиң. Иң күп студенттар Сыуашстанда – 10 мең кешегә 500 кеше.
Рөстәм Хәмитов студенттарҙы вуз тамамлағандан һуң йәштәрҙең ниңә эш таба алмауын бергәләп асыҡларға саҡырҙы. Сәбәптәр иҫәбендә йәш белгестәргә түбән эш хаҡы түләнеүе, уларҙың иҡтисади процестарға йәлеп ителмәүе кеүек проблемалар аталды. Йәштәр производствоның модернизацияланыуын көтә, һәм улар, әйтергә кәрәк, күпкә артығыраҡҡа өмөт итә. Хәйер, властарҙан глобаль үҙгәрештәр көткәнсе, хәҙерге заман йәш белгестәре был процесты үҙҙәре лә башлай алыр ине.
Башҡортостан Президенты республиканың иҡтисади күрһәткестәре тураһында ла һөйләне. Миҫал өсөн, сәнәғәт производствоһы күләмдәре Башҡортостанда дөйөм Рәсәй күрһәткестәренән юғары. Ағымдағы йылда ҡаралған һалым йыйыу буйынса план да үтәлгән. Торлаҡ төҙөлөшө күләмдәре лә былтырғы күрһәткестәрҙән 5 процентҡа юғарыраҡ. Рөстәм Хәмитов әйтеүенсә, халыҡты лайыҡлы хеҙмәт хаҡы, торлаҡ, эш менән тәьмин итеү власть эшмәкәрлегенең өҫтөнлөклө йүнәлеше булып ҡала. Йәш белгестәрҙе эш менән тәьмин итеү мәсьәләһе лә – төп маҡсаттарҙың береһе.
Башҡортостандың Сауҙа-сәнәғәт палатаһы рәйесе Юрий Пустовгаров йәштәргә үҙенең һәләтен ҡулланырлыҡ өлкә табыуға булышлыҡ итәсәк системалы алымдар тураһында һөйләне. Республикала йөҙҙән ашыу эшсеһе булған 286 предприятие бар. Әгәр йыл һайын эш урындарының 1-2 проценты йәш белгестәргә ҡалдырылһа, 4 мең самаһы студент белеме буйынса эшкә урынлаша аласаҡ. Әгәр сәнәғәттә йыл һайын кадрҙарҙың 15 проценты эш алмаштырыуын иҫәпкә алһаҡ, үрҙә бирелгән һан ғәмәлдә тап киләсәк. Был тәҡдим һүҙҙә генә ҡалмаһын өсөн, Сауҙа-сәнәғәт палатаһы йәш белгестәр өсөн предприятиела эш урындарын квоталау буйынса закон проектын булдырыу башланғысы менән сығыш яһарға әҙер.
Осрашыуҙа бизнестың студенттарҙы билдәле бер производстволар өсөн әҙерләү яҡлы булыуы һыҙыҡ өҫтөнә алынды. Ошоға бәйле предприятиелар әле үк производстволарына һайлап алыу өсөн техник вуздарҙың юғары курстарында уҡыған студенттар менән осрашырға әҙер. Көн элгәре Өфө дәүләт авиация техник университетында «Альстом» һәм «Русгидро» компаниялары вәкилдәре менән осрашыу үткән. Улар республикала индустриаль технопарк төҙөйәсәк һәм әле үк кадрҙар туплау менән шөғөлләнә. 550 студент яңы производствола лайыҡлы эш һәм хеҙмәт хаҡы аласаҡ. Сит илдә стажировка үтеү тураһында килешеүҙәр ҙә төҙөлгән.
Сарала студенттар үҙҙәренең белемен ҡуллана алырлыҡ бер нисә ҙур инвестицион проекттар тураһында ла һүҙ булды. Улар машиналар эшләү, ағас эшкәртеү, ауыл хужалығы, нефть табыу буйынса бәләкәй компаниялар ойоштороу кеүек өлкәләргә ҡағыла.
— Проблема бер ултырғанда хәл ителмәй, — тине Башҡортостан Президенты Рөстәм Хәмитов, осрашыуҙы тамамлап. – Был бик ҙур эш, һәм беҙ уны башлағанбыҙ.


text:
Силәбе өлкәһендә һабантуй үтте
Силәбе өлкәһенең Һатҡы районында, февраль айында 300 йыллығын билдәләгән, боронғо башҡорт ауылы – Әйленең юбилейына арналған һабантуй үтте.
Милли байрамда Стәрлетамаҡтың «Ашҡаҙар» башҡорт эстрада-фольклор төркөмө вәкилдәре, шулай уҡ Һатҡы, Баҡал, Межевой һәм башҡа яҡын урынлашҡан биләмәләрҙең һәүәҫкәр артистары сығыш яһаны.
Йола буйынса һабантуйҙа көрәш буйынса ярыштар уҙҙы. Балалар үҙҙәренә хас милли уйындарҙа – тоҡ менән «һуғыш»та, тура бейек бағанаға менеүҙә һәм ауыш бағанала йөрөүҙә ҡатнашты. Еңеүселәргә иҫтәлекле бүләктәр тапшырҙылар.


text:
Президенттың милләте мөһимме?
Башҡорт йәштәр иттифағы лидеры Фәүзил Маликов “Регнум” агентлығына әңгәмәһендә президенттың милләте башҡорт булырға тейеш тип әйтеүен раҫлай, әммә шәхсән бер кемдең дә исемен атамауын белдерә.
Мәсьәләнең айышына төшөнөү өсөн “Азатлыҡ” хәбәрсеһе Фәүзил әфәндегә мөрәжәғәт итте. Ул үҙ яуабында әлегә был мәсьәләне ҡуйыртыу дөрөҫ түгел, республиканың президенты бар һәм эшләй. Әммә киләсәкте күҙ уңында тотҡанда Башҡортостан менән ситтән килгән варяг түгел, ошондағы көнитмеште белгән кеше етәкселек итергә тейеш тип белдерҙе.
Фәүзил әфәнде әйтеүенсә, кризис шарттарында төбәк етәксеһен алмаштырыу тураһында һүҙ ҡуйыртыу урынһыҙ, ил етәкселегенең башҡа хәстәре лә күп.


text:
Өфөлә ике Яңы йыл шыршыһы ҡуйылды
Баш ҡаланың ике майҙанында Яңы йыл шыршылары ҡуйылды. Өфө хакимиәтенең коммуналь хужалыҡ һәм төҙөкләндереү идаралығы начальнигы урынбаҫары Игорь Трухневич хәбәр итеүенсә, быйыл баш ҡала халҡының үтенесе буйынса Ленин исемендәге майҙанда ысын шыршы ҡуйылды. Урман һылыуҡайының оҙонлоғо 30 метр. Икенсе, 25 метр оҙонлоғондағы, шыршы әле Конгресс-холл алдындағы майҙанда урын алды. Яңы йыл шыршылары Нуриман районынан килтерелде. Декабрь баштарында уларҙы байрамса “кейендерергә” тейештәр. Ул башлыса яҡтыртҡыс гирляндалар менән биҙәләсәк. Һәр ваҡыттағыса, шыршы эргәһендә бала-сағаны Ҡыш Бабай менән Ҡарһылыу көтәсәк. Әлеге ваҡытта белгестәр уларҙы ниндәй материалдан эшләргә икәнлеген тикшерә. Подиумды һәм фигураларҙы махсус пенопластан әҙерләргә, тигән тәҡдим бар. Был хәүефһеҙерәк тә, оҙағыраҡ һаҡланасаҡ та.
Декабрь уртаһына боҙ ҡаласыҡтар төҙөү тамамланырға тейеш. Әлегә коммуналь хужалыҡ һәм төҙөкләндереү идаралығы хеҙмәткәрҙәре көндәр һыуынғанын көтә. Яҡындағы йылға-күлдәрҙе тикшереп сыҡтылар. Уларҙа боҙҙоң ҡалынлығы 10 сантиметр, ә скульпторға эшләү өсөн кәмендә 20 сантиметр булыуы кәрәк. Боҙ ошондай ҡалынлыҡта булһын өсөн өс-биш көн булһа ла һыуыҡ (минус 10 градусҡа тиклем) булырға тейеш.
Баш ҡалала ғәҙәттәгесә 29 майҙанда Яңы йыл шыршылары ҡуйыласаҡ. Боҙ ҡаласыҡтары ла шул тиклем буласаҡ.


text:
Бөтә донъя башҡорттары ҡоролтайы Башҡарма комитетының тәүге «Алтын Ҡурай» ордены кавалерҙары
Башҡорт дәүләтселегенең башында торған, башҡорт милли хәрәкәтенең күренекле эшмәкәрҙәре Әхмәт-Зәки Вәлиди һәм уның көрәштәштәре Юныс Бикбов менән Муллайән Халиков Бөтә донъя башҡорттары ҡоролтайы Башҡарма комитетының «Алтын Ҡурай» орденының тәүге кавалерҙары булды. Башҡортостан Республикаһы Хөкүмәте Премьер-министры Раил Сарбаев III Бөтә донъя башҡорттары ҡоролтайының йомғаҡлау пленар ултырышында ордендарҙы уларҙың нәҫелдәренә: Әхмәт-Зәки Вәлидиҙең улы – Сүбидәй Туғанға, Юныс Бикбовтың ҡыҙы – Наилә Сәлиховаға тапшырҙы. Муллайән Халиковтың наградаһы уның исемен йөрөткән йәмәғәт фонды рәйесе Фәнил Шәриповҡа тапшырылды.


text:
Синоптиктар был аҙнала төбәктә һауа торошоноң тотороҡһоҙ булыуын фаразлай Фото: Олег Яровиков
Синоптиктар был аҙнала төбәктә һауа торошоноң тотороҡһоҙ булыуын фаразлай
Синоптиктар был аҙнала төбәктә һауа торошоноң тотороҡһоҙ булыуын фаразлай Фото: Олег Яровиков
ӨФӨ, 2016 йыл, 25 ғинуар. /«Башинформ» мәғлүмәт агентлығы, Гөлфиә Акулова/.
Башҡортостандың гидрометеорология һәм тирә-яҡ мөхит мониторингы идаралығы мәғлүмәттәре буйынса, аҙнаның тәүге көндәрендә һалҡын булыуы көтөлә, ҡар яуасаҡ, буран сығыуы ихтимал.
Дүшәмбе, 25 ғинуарҙа, синоптиктар көндөң аяҙлы-болотло булыуын, урыны менән ҡар яуыуын, айырым райондарҙа буран сығыуын фаразлай. Ел төньяҡ-көнсығыштан секундына 5-10 метр тиҙлектә иҫәсәк, көньяҡ-көнсығышта секундына 17 метрға етәсәк. Һауа температураһы көндөҙ -8,-13 градус тәшкил итәсәк.
Шишәмбе, 26 ғинуарҙа, юлдарҙы ҡар һырыуы ихтимал. Ел төньяҡтан, төньяҡ-көнсығыштан. Һауа температураһы төндә -14, -19, көндөҙ -10, -15 градус. Ел талғын, һауа температураһы төндә -15, -20, аяҙайтҡанда -25 градусҡаса, көндөҙ -11, -16, урыны менән -21 градусҡа тиклем.
Алдағы көндәрҙә температура күтәреләсәк, яуым-төшөм артасаҡ.


text:
Республика илдең төҙөлөш тармағында хаҡтар ҡуйыу үҙәген булдырыу өсөн пилот төбәге итеп һайландыФото: Олег Яровиков
Республика илдең төҙөлөш тармағында хаҡтар ҡуйыу үҙәген булдырыу өсөн пилот төбәге итеп һайланды
Республика илдең төҙөлөш тармағында хаҡтар ҡуйыу үҙәген булдырыу өсөн пилот төбәге итеп һайландыФото: Олег Яровиков
ӨФӨ, 2016 йыл, 28 март. /«Башинформ» мәғлүмәт агентлығы, Галина Бахшиева/.
Башҡортостан илдең төҙөлөш тармағында хаҡтар ҡуйыу һәм мониторинг үҙәктәрен булдырыу өсөн пилот төбәге булараҡ сығыш яһаясаҡ, тип хәбәр итте Рәсәйҙең төҙөлөш һәм торлаҡ-коммуналь хужалыҡ министры урынбаҫары Хәмит Мәүлийәров РБК телеканалының «Төҙөлөш — Рәсәй иҡтисады үҫеше программаһы» конференцияһында.
«Хәҙер беҙ төҙөлөштә хаҡтар билдәләүҙең яңы моделенә күсәбеҙ һәм уны һынау өсөн Башҡортостанды һайланыҡ. Бында юғары квалификациялы белгестәр бар. Бынан тыш, Башҡортостан — төҙөлөш тармағында алдынғы төбәктәрҙең береһе, күп күрһәткестәр буйынса алда бара. Әгәр беҙ бында хаҡтар ҡуйыуға бәйле хәлде дөрөҫ баһалай алһаҡ, ошо тәжрибәне бөтә илгә таратасаҡбыҙ», — тип һыҙыҡ өҫтөнә алды Хәмит Мәүлийәров.
Социаль объекттар төҙөлөшөндә хаҡтар ҡуйыу асыҡ булырға тейеш тип күҙаллана.
«Шул саҡта ғына федераль, төбәк, муниципаль, баҙар кимәлендә төҙөлөш эштәренә хаҡтарҙың нисек барлыҡҡа килеүе аңлайышлы буласаҡ. Бизнес өсөн беҙ үҙебеҙҙең нормаларҙы тәҡдим итәбеҙ. Был ҡыҫылыу түгел, сөнки эшҡыуарлыҡ тариф булдырыусы предприятиеларға ла хеҙмәттәр күрһәтә. Әгәр ҙә йоғонто яһамаһаҡ, хаҡтарҙың төшөүе беҙгә өҫтәмә тариф йөкләмәһе булып кире ҡайтасаҡ», — тип иҫәпләй Рәсәйҙең төҙөлөш һәм торлаҡ-коммуналь хужалыҡ министры урынбаҫары.
Яңы система хаҡтарҙың артыуына юл ҡуйырға тейеш түгел, хатта күрше төбәктәрҙә күҙәтелгән етешһеҙлектәрҙе яйға һалыу зарур, тип хәбәр итә «РБК-Өфө».
«Свердловск һәм Силәбе өлкәләренең смета ҡағиҙәләре араһында үҙгәрештәр 30 процентҡа етеүе ихтимал. Силәбенән Екатеринбургка материалдарҙы самолет менән ташырға мөмкин һәм был файҙалы буласаҡ», — тине Хәмит Мәүлийәров.


text:
Горький исемендәге Әҙәбиәт институты Мостай Кәрим фонды менән берлектә башҡорт теленән тәржемәселәр өсөн конкурс иғлан итте
ӨФӨ, 2016 йыл, 26 сентябрь. /«Башинформ» мәғлүмәт агентлығы, Ләйлә Аралбаева/.
Бәйгелә башҡорт теленән тәржемә итеүселәр ҡатнаша ала. Уны Мостай Кәрим исемендәге фонд менән берлектә А.М.Горький исемендәге Әҙәбиәт институты ойоштора. Был хаҡта бөгөн «Башинформ» мәғлүмәт агентлығында үткән матбуғат конференцияһында вуздың ректоры Алексей Варламов белдерҙе. Сара «Ҙур китап — провинцияла осрашыуҙар» проектына арналды.
Әлеге ваҡытта Әҙәбиәт институтында милли телдәрҙән тәржемә итеү йүнәлешен тергеҙергә ниәтләйҙәр. Башҡорт теленән тәржемәселәр конкурсы 2019 йылда халыҡ шағиры Мостай Кәримдең тыуыуына 100 йыл тулыу айҡанлы ойошторола. Бәйге йомғаҡтары буйынса еңеүселәр Әҙәбиәт институтының бюджет бүлегенә уҡырға ингәндә льготалы мөмкинлеккә эйә буласаҡ.
Конкурс быйыл октябрь-декабрь айҙарында уҙғарыла. Ҡатнашыусыларҙың йәше сикләнмәгән, тип билдәләне Алексей Варламов. Бәйге ике этапта үткәрелә. Тәүгеһендә башҡорт теленән һәм башҡорт теленә тәржемә ителгән шиғырҙар, хикәйәләр, повестар, документаль проза ҡарала. Жюри составында Әҙәбиәт институты уҡытыусылары, Мостай Кәрим фонды вәкилдәре һәм башҡорт әҙәбиәтселәре эшләй.
Икенсе турҙа баһалама ағзалары һайлап алған ҡатнашыусыларға ике ижади эш: Мостай Кәримдең башҡорт телендәге ҙур булмаған художестволы тексын һәм Башҡортостандың тарихы, тәбиғәте, мәҙәниәте темаһына бәйле эссены тәржемәләргә тәҡдим ителә. Конкурс тураһында тулыраҡ мәғлүмәт Мостай Кәрим исемендәге фондтың сайтында бирелгән.
Мостай Кәрим исемендәге фонд 2013 йылдың июнендә булдырылған. Ойошманы танылған башҡорт шағиры һәм яҙыусыһы Мостай Кәримдең ҡыҙы Әлфиә Кәримова етәкләй. Фонд эшмәкәрлегенең төп маҡсаты — танып-белеү программаларын һәм нәшриәт эшмәкәрлеген ойоштороу иҫәбенә башҡорт теленә һәм әҙәбиәтенә булышлыҡ итеү.


text:
Башҡортостан Хөкүмәтендә килемгә һалымдың кәмеү сәбәптәре тикшерелдеФото: Олег Яровиков
Башҡортостан Хөкүмәтендә килемгә һалымдың кәмеү сәбәптәре тикшерелде
Башҡортостан Хөкүмәтендә килемгә һалымдың кәмеү сәбәптәре тикшерелдеФото: Олег Яровиков
БР Хөкүмәте президиумының 7 ноябрҙә үткән ултырышы 2012 йылдың туғыҙ айына Башҡортостан Республикаһы бюджетын үтәү йомғаҡтарына арналды. Ултырыш БР Президенты Рөстәм Хәмитов рәйеслегендә үтте. Килемгә һалымдың кәмеү сәбәптәренә һәм федераль средстволарҙың тейешле кимәлдә үҙләштерелмәүенә айырыуса ҙур иғтибар бүленде.
— Дөйөм алғанда туғыҙ ай йомғаҡтары буйынса бюджетты үтәү һөҙөмтәләре ыңғай. Килем алыу буйынса планды арттырып үтәп барабыҙ, ҡаҙнаға керем буйынса ла, былтырғы менән сағыштырғанда, күрһәткес яҡшы, — тине Рөстәм Хәмитов. – Әммә ҡайһы бер һалым төрҙәре, атап әйткәндә, ойошмалар килеменә һалым буйынса проблемалар хаҡында ла әйтмәй булмай. Ҡайһы бер ҙур предприятиелар килемгә һалымдың кәмеүенә юл ҡуйған. Был беҙҙе ҡәнәғәтләндермәй.
Улар иҫәбендә – «Башҡортостан генерациялаусы компанияһы», «Газпром трансгаз Өфө», «Башкирэнерго», «Уралсиб», Рәсәй Һаҡлыҡ банкы, Учалы тау-байыҡтырыу комбинаты, «Салауатбыяла», «Өфөнефтехим», «Новойл», «Фармстандарт–ӨфөВита». Улар түләгән дөйөм һалым былтырғы менән сағыштырғанда 2,5 миллиард һумға кәмегән.
БР финанс министры Рузалия Хисмәтуллина билдәләүенсә, дөйөм алғанда бындай күренеш 29 ҙур предприятиела күҙәтелә.
— Был предприятиелар менән нығыраҡ эшләргә, уларҙың һөҙөмтәлерәк эшләй алыуын иҫбатларға кәрәк, сөнки алынып етмәгән аҡсалар – ул төҙөлөп бөтмәгән юлдар, мәктәптәр, дауаханалар, бала баҡсалары. Был предприятиела эшләгәндәр ҙә, башҡалар кеүек үк, ошо уҡ инфраструктураны файҙалана, уларҙың да балалары бала баҡсаларына йөрөй, йә унда сиратта тора. Шуға күрә завод директорҙарына уларҙың дөрөҫ юлдан бармауын аңлатырға кәрәк, — тине Рөстәм Хәмитов.
Президент йәнә бер етди проблема – федераль средстволарҙы үҙләштереү мәсьәләһе хаҡында әйтте.
— Ҡыҙғанысҡа ҡаршы, беҙ федераль үҙәктән республика бюджетына финанс ярҙам йәлеп итеү буйынса ла, артабан уларҙы үҙләштереү буйынса ла эшләп еткермәйбеҙ. Федераль структураларҙан алынған аҡсаны йыш ҡына дөрөҫ үҙләштерә алмайбыҙ, шуға күрә уларҙың ниндәйҙер бер өлөшөн кире ҡайтарырға тура килә. 1 октябргә федераль средстволарҙың 74 проценты үҙләштерелгән. Беҙ иһә уларҙы тулыһынса тотонорға тейеш, — тип һыҙыҡ өҫтөнә алды Рөстәм Хәмитов.
БР Төҙөлөш һәм архитектура буйынса дәүләт комитеты рәйесе Камил Мансуров, БР сәнәғәт һәм инновацион сәйәсәт министры Алекей Карпухин, БР мәғариф министры урынбаҫары Марат Шмаков бүленгән федераль ресурстарҙы үҙләштереү һәм 2013 йылға уларҙы йәлеп итеү тураһында һөйләне.


text:
Рөстәм Хәмитов Максимовка ауылында яңы микрорайон төҙөлөшөн тикшерҙеФото: Олег Яровиков
Рөстәм Хәмитов Максимовка ауылында яңы микрорайон төҙөлөшөн тикшерҙе
Рөстәм Хәмитов Максимовка ауылында яңы микрорайон төҙөлөшөн тикшерҙеФото: Олег Яровиков
3 декабрҙә Башҡортостан Президенты Рөстәм Хәмитов Өфө буйлап эш сәфәре барышында Максимовка ауылында яңы микрорайон төҙөлөшөн тикшерҙе, тип хәбәр иттеләр төбәк башлығының матбуғат хеҙмәтенән.
Республика етәксеһе өс бүлмәле фатирҙы ҡараны һәм микрорайонды үҫтереү мөмкинлектәре менән танышты. Микрорайон элекке аэродром биләмәһендә төҙөләсәк. Дөйөм алғанда бында тәүге этапта 218 мең квадрат метр торлаҡ файҙаланыуға тапшырыласаҡ, артабан был һан 500 меңгә етәсәк. Шул уҡ ваҡытта яңы микрорайонда 20 меңгә тиклем кеше йәшәй аласаҡ. Улар өсөн социаль инфраструктура объекттарын, атап әйткәндә, бала баҡсаларын, поликлиникалар, мәктәптәр һәм сауҙа үҙәктәрен төҙөү ҡаралған. Микрорайон төҙөү проекты Өфө моторҙар эшләү производство берекмәһе һәм муниципаль власть органдары менән берлектә тормошҡа ашырыла.


text:
Аполлон (күбәләк)
Аполло́н[1][2] (лат. Parnassius apollo, урыҫ. Аполлон ) — елкән ҡанатлылар (Papilionidae) ғаиләһендәге көндөҙгө күбәләк.
Карл Линней тарафынан Аполлон алла исеме менән аталған. Ҡанат йәйеме 70-90 мм, аҡ төҫтә, алғыларында ҙур ҡара таптар, артҡы ҡанаттарында ҡара ҡаймалы эре ҡыҙыл таптар бар. Европала, Кавказ, Урал, Көнбайыш Себерҙә киң таралған. Ҡоро ҡарағайлыҡтарҙа, урман буйҙарында, ташлы һөҙәклектәрҙә тереклек итә. Июнь-августта оса. Аполлон уртаҡ йәшәү рәүеше алып бара. Күбәләк ҡорттары ҡара төҫтә, зәңгәрһыу сығынтылы һәм ян-яғынан ҡыҙғылт һары таплы, оҙонлоғо 50 мм-ға ҡәҙәр етә. Йәш япраҡтар менән туҡланалар, көндөҙ ҡояш яҡьыһында айырыуса әүҙемдәр. Формалашып еткән күбәләк ҡорттары күкәй ҡабығында ҡышлай. Ҡурсағы зәңгәрһыу төҫтә тупраҡта үҫеш ала. Июнь башында ҡурсаҡтан етлеккән бөжәк сыға. Йылына бер быуын үҫә. Август айында күбәләк үҙенең йәшәү циклын тамамлай. Аполлондар һаны өҙлөкһөҙ кәмей бара.
Иҫкәрмәләр[үҙгәртергә | вики-тексты үҙгәртергә]
- ↑ Ҡалып:Книга:Пятиязычный словарь названий животных. Бөжәктәр
- ↑ Ҡалып:Книга:Булавоусые чешуекрылые Средней Азии
Сығанаҡ[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
- Коршунов Ю. П. Определители по флоре и фауне России // Булавоусые чешуекрылые Северной Азии. Выпуск 4. — М.: Товарищество научных изданий КМК, 2002. — С. 33. — ISBN 5-87317-115-7.


text:
Беренсе Май менән ҡотлауҙар
Башҡортостан Республикаһы Президенты исеменә Рәсәй
Федерацияһы Федераль Йыйылышының Федерация Советы
Рәйесе Сергей Мироновтан телеграмма килде. Унда шулай
тиелә:
"Хөрмәтле Мортаза Ғөбәйҙулла улы!
Һеҙҙе Яҙ һәм Хеҙмәт байрамы — яңырыу, йәшлек, изге өмөттәр
һәм ынтылыштар байрамы менән ҡотлайым.
Уртаҡ тырышлыҡ, тыуған ил хаҡына ныҡышмалы ижади хеҙмәт
менән беҙ ҡыйынлыҡтарҙы еңеп сығырбыҙ һәм илебеҙҙе сәскә
атыусы, бәхетле дәүләткә әүерелдерербеҙ, тип ышанам.
Һеҙгә тыныслыҡ һәм именлек, күңел күтәренкелеге, оптимизм,
күтәренке кәйеф һәм бөтә башланғыстарығыҙҙа уңыштар
теләйем.
С.М. Миронов".
1 Май байрамы айҡанлы ҡотлау телеграммаларын шулай уҡ
РФ Федераль Йыйылышының Федерация Советы ағзалары һәм
Дәүләт Думаһы депутаттары, Рәсәй Федерацияһы субъекттары
башлыҡтары, федераль министрлыҡтар һәм ведомстволар
етәкселәре, йәмәғәт һәм сәйәсәт эшмәкәрҙәре, ҙур сәнәғәт
предприятиелары, финанс компаниялары, банкылар, киң
мәғлүмәт саралары етәкселәре һәм башҡалар ебәрҙе.
Телеграммалар килеүен дауам итә.


text:
Федераль дәүләт теркәүе, кадастр һәм картография хеҙмәтенең Башҡортостан буйынса идаралығы етәксеһе итеп Игорь Шеляков тәғәйенләнде
Федераль дәүләт теркәүе, кадастр һәм картография хеҙмәтенең Башҡортостан буйынса идаралығы етәксеһе итеп Игорь Шеляков тәғәйенләнде. Бығаса ул Башҡортостан Республикаһы буйынса Кадастр палатаһы директоры вазифаһын башҡарҙы. Был ведомствоның етәксеһе итеп хәҙер уның элекке урынбаҫары Андрей Пантелеев тәғәйенләнде.
Федераль дәүләт теркәүе, кадастр һәм картография хеҙмәтенең Башҡортостан буйынса идаралығының элекке етәксеһе Петр Галунов Тула өлкәһендәге ошондай уҡ вазифаға тәғәйенләнде, тип хәбәр иттеләр Идаралыҡтың матбуғат хеҙмәтенән.


text:
Рөстәм Хәмитов Кама йылғаһы бассейнының һыу ресурстарын файҙаланыу мәсьәләһе буйынса кәңәшмәлә сығыш яһаныФото: Андрей Старостин
Рөстәм Хәмитов Кама йылғаһы бассейнының һыу ресурстарын файҙаланыу мәсьәләһе буйынса кәңәшмәлә сығыш яһаны
Рөстәм Хәмитов Кама йылғаһы бассейнының һыу ресурстарын файҙаланыу мәсьәләһе буйынса кәңәшмәлә сығыш яһаныФото: Андрей Старостин
7 октябрҙә Пермдә Башҡортостан Президенты Рөстәм Хәмитов һыу ресурстарын файҙаланыу, Кама йылғаһы бассейнының һыу хужалығы комплексын үҫтереү мәсьәләһе буйынса төбәк-ара кәңәшмәлә ҡатнашты, тип хәбәр итә төбәк башлығының матбуғат хеҙмәте. Ултырыш РФ тәбиғәт ресурстары һәм экология министры Юрий Трутнев етәкселегендә үтте.
"Һыу ресурстарын һөҙөмтәле ҡулланыуҙан күп нәмә тора, — тип билдәләне Юрий Трутнев. – Был тышҡы матурлыҡ ҡына түгел, һыу транспорты, ауыл хужалығы һәм ғөмүмән иҡтисад торошо ла. Кама-Волга бассейны Рәсәй Федерацияһы өсөн айырыуса әһәмиәткә эйә. Кама бассейны йылғалары буйында 60 миллиондан ашыу кеше йәшәй, Рәсәй Федерацияһының тулайым эске продуктының 50-нән ашыу процентын тәшкил иткән иҡтисад объекттары урынлашҡан".
Кәңәшмәлә Кама бассейнында урынлашҡан гидротехник объекттарҙы финанслауға һуңғы йылдарҙа федераль бюджеттан 3,7 миллиард һум бүленеүе билдәләнде. Был средстволарға, атап әйткәндә, Өфөнөң Сипайлово биҫтәһендә дамба, шулай уҡ Йомағужа һыуһаҡлағысы төҙөлгән. 2020 йылға тиклем Кама йылғаһы бассейны буйынса федераль маҡсатлы программа сиктәрендә һыу хужалығы буйынса сараларҙы финанслауҙың планлаштырылған күләме 17,7 миллиард һум тәшкил итәсәк.
Башҡортостан Президенты үҙ сығышында һыу мөнәсәбәттәрен көйләү өлкәһендә төбәктәргә өҫтәмә хоҡуҡтар биреүҙе тәҡдим итте. Юрий Трутнев Рөстәм Хәмитовтың Рәсәйҙең һыу хужалығында эштәрҙе яҡшы аңлаған етәксе булыуын билдәләне, сөнки ул Федераль һыу ресурстары агентлығын етәкләгән һәм РФ Һыу кодексын әҙерләүҙә әүҙем ҡатнашҡан.
— Республиканың һыу ресурстары өс йылға – Обь, Урал, Камаға ҡарай, — тине Рөстәм Хәмитов. – Шулай ҙа республика һыу ресурстарының 90 проценты Кама бассейнына ҡарай. Һуңғы йылдарҙа һыуҙың кәмеүе беҙҙә генә түгел, республика менән сиктәш булған башҡа төбәктәрҙә лә күҙәтелә. Сәнәғәт хужалығы эштәрен алып барыу йәһәтенән дә беҙ ҙур ҡыйынлыҡтар кисерәбеҙ, иҡтисадта ҙур юғалтыуҙар бар. Былтыр ғына һыу етешмәү проблемаһы ауыл хужалығы буйынса бер нисә тиҫтә миллиард һумға зыян килтерҙе. Быйыл уңыштар тейешле кимәлдә, былтырғыға ҡарағанда иген дүрт ярым тапҡырға күберәк йыйылған. Ҡоролоҡтоң, һыу етешмәү проблемаһының нимә икәнен күрҙек.
Рөстәм Хәмитов Башҡортостан Республикаһының Рәсәйҙең эре, ҡеүәтле төбәге булғанға күрә һыуҙы күп күләмдә ҡулланыуын, шуға күрә төбәк өсөн һыу ресурстарының үтә мөһим булыуын билдәләне.
— Республикала булған һыу ресурстарына беҙ бик һаҡсыл ҡараштабыҙ, — тине Президент. – Беҙҙә 216 предприятие һыу менән файҙаланыусы иҫәпләнә. Улар барыһы ла үҙ эшенә яуаплы ҡарай. Һыу менән файҙаланыусылар өсөн бер ниндәй ҙә сикләүҙәр юҡ. Беҙ, әлбиттә, һыу хужалыҡтарына ярҙам итергә тырышабыҙ, средстволар бүләбеҙ – үҙебеҙҙең бюджеттан яҡынса 300 миллион һум һыу хужалығына ярҙамға йүнәлтелде. Шул уҡ ваҡытта федераль үҙәктән, әлбиттә, аҡсаны күберәк алабыҙ. Субвенциялар буйынса 2011 йылда федераль бюджеттан республикаға яҡынса 50 миллион һум йүнәлтелде.


text:
Күк ҡарға
Күк ҡарға, күк ҡош, күксәй (Сизоворонка)(лат. Coracias garrulus) — эре ҡош.
Ҡылыҡһырлама[үҙгәртергә | вики-тексты үҙгәртергә]
Күгәрсендән бәләкәйерәк. Дөйөм төҫө күкһел йәшел. Арҡаһы көрәнһыу ҡыҙыл, ҡанаттарының осо ҡара. Ҡанаттары йәшел, башы һәм кәүҙәһенең аҫҡы өлөшө йәшкелт зәңгәр, ҡойроғоноң ике яҡ ситенән асыҡ зәңгәр һыҙыҡтар үтә. Башҡа ҡоштар менән бутарлыҡ түгел.
Тауышы[үҙгәртергә | вики-тексты үҙгәртергә]
Киҫкен һәм көслө генә ҡысҡыра: «рааҡ-рааҡ».
Йәшәү рәүеше[үҙгәртергә | вики-тексты үҙгәртергә]
Ҡыуаҡлы ялан, ҡоро ҡарағайлыҡтарҙа йәшәй. Төрлө бө¬жәктәр менән туҡлана. Күсмә кош. һирәк осрай. Ерҙәге өңдәрҙә йәки ағас ҡыуыштарында оялай. 4—5 бөртөк аҡ йомортҡаһы була. Зарарлы бөжәктәрҙе ҡырып, файҙа килтерә.
Туҡланыуы[үҙгәртергә | вики-тексты үҙгәртергә]
Бөтә нәмәне ла ашай торған ҡош. Бигерәк тә эре бөжәктәргә өҫтөнлөк итә. Саранча, ҡуңғыҙҙар, кәҫәрткеләр, баҡалар, ҡырҡаяҡтар. Ҡайһы саҡ ваҡ кимереүселәргә лә һунар итә. Көҙгөһөн баҡса емештәренә төшөп аҙ-маҙ зыян килтерә.


text:
Октябрьскийҙа «Изге эштәр эшләйем» акцияһы үтә
Октябрьскийҙа «Берҙәм Рәсәйҙең Йәш Гвардияһы»ның 15 сентябрҙә башланған «Изге эштәр эшләйем» акцияһы үтә. Йәш гвардиясылар 30-ҙан ашыу оло йәштәге кешегә һәм яңғыҙ йәшәгән кешегә өй эсен, йорт тирәһен йыйыштырыуҙа ярҙам күрһәткән.
Изге эштәр исемлегендә балаларға ла ярҙам күрһәтеү бар. «Мәктәпкә әҙерләнергә ярҙам ит» акцияһын дауам итеп, ҡалала ауыр хәлдә ҡалған ғаиләләрҙә тәрбиәләнгән балалар өсөн канцелярия тауарҙарын, кейем йыйыу дауам итә. Октябрьскийҙың йәш гвардиясылары мохтаждарға ярҙам күрһәтеү буйынса тағы ла күп кенә саралар үткәрергә планлаштыра. Уларға барлыҡ теләүселәр ҙә ҡушыла ала.


text:
Һаҙ көйөлдөһө
Һаҙ көйөлдөһө, көйөлдөр(средний кроншнеп).
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Ҙурлығы өйрәктәй. Оҙон аяҡлы, аҫҡа ҡарай кәкрәйгән оҙон суҡышлы ҙур ғына сәпсәү. Ҡара-көрән-түбәһенең уртаһынан аҡ һыҙыҡ үтә. Күҙҙәре өҫтөндә ҡаш¬тары бар. Дөйөм төҫө һорғолт көрән, төрлө ҙурлыҡтағы буй ҡара һыҙыҡтар менән сыбарланған. Ҡорһағы һәм ҡойроҡ аҫты аҡ. Аяҡтары күкһел һоро. Көйөлдөнән бәләкәйерәк булыуы менән айырыла.
Тауышы[үҙгәртергә | вики-тексты үҙгәртергә]
Оҙайлы итеп һыҙғыра: «көйө-көйө-көйө-йөт… өл-өл-өл».
Йәшәү рәүеше[үҙгәртергә | вики-тексты үҙгәртергә]
Ҙур күлдәрҙең, ҡылылар¬ҙың батҡыл һөҙәк ярҙарында, һаҙлыҡтарҙа йәшәй.
Туҡланыуы[үҙгәртергә | вики-тексты үҙгәртергә]
Төрлө бөжәктәр, еләктәр менән туҡлана. Күсмә ҡош. һирәк осрай. Ояһы ерҙә.
Үрсеүе[үҙгәртергә | вики-тексты үҙгәртергә]
Көрән һәм һоро таптар менән сыбарлан¬ған 4 бөртөк һорғолт көрән йәки йәшкелт зәңгәр йоморт¬ҡаһы була. Ите өсөн аулайҙар.
Әҙәбиәт[үҙгәртергә | вики-тексты үҙгәртергә]
- Э. Ф. Ишбирҙин. Башҡортостан ҡоштары китабы. — Өфө, 1986 йыл. — ИБ № 3478 28.693.35 И 90


text:
Рәсәйҙә торлаҡ һәм коммуналь хеҙмәттәр өсөн түләү буйынса яңы квитанциялар раҫланды
Торлаҡ һәм коммуналь хеҙмәттәр өсөн түләү квитанциялары үҙгәрәсәк. Улар ярҙамында түләүҙең дөрөҫ иҫәпләнеүен тикшерергә мөмкин. Рәсәй төбәктәр үҫеше министры Виктор Басаргин яңы түләү ҡағыҙын раҫланы. Идарасы ойошмалар уларҙы барлыҡ төбәктәрҙә лә ҡулланырға тейеш.
Башҡортостандың Дәүләт торлаҡ инспекцияһында хәбәр итеүҙәренсә, яңы документтың төп айырмаһы шунда: бынан ары һәр ресурс (йылылыҡ, яҡтылыҡ, эҫе һәм һыуыҡ һыу) өсөн түләү ике өлөшкә — шәхси ҡулланыу (фатирҙағы иҫәп-хисап приборҙары йәки ҡулланыу нормативтары буйынса) һәм дөйөм йорт (йорттағы иҫәпләү приборҙары буйынса) ихтыяждарына бүленәсәк. Әлегә тиклем подъездарҙы яҡтыртыу һәм йылытыу өсөн түләүҙең фатир хужалары араһында нисек бүленеүен аңлау ҡыйын ине.
Бынан тыш, яңы квитанцияла коммуналь хеҙмәттәрҙең һәр төрө буйынса ҡулланыу нормативтарын күрергә мөмкин. Фатир өсөн түләүҙең дөрөҫлөгөн тикшереү өсөн башҡа документтарҙың кәрәге юҡ.
Тағы ла бер яңылыҡ: торлаҡ һәм коммуналь хеҙмәттәр өсөн бүлеп түләргә мөмкин. Был айырыуса бурыслыларға ҡулай буласаҡ. Бынан тыш, ниндәй ҙә булһа хеҙмәттең хаҡы ҡайтанан иҫәпләнмәһә, идарасы ойошма «Иҫәпләүҙәр нигеҙе» графаһын тултырып, үҙ ғәмәлдәренә аңлатма бирергә тейеш. Яңы документ тулыраҡ мәғлүмәттәрҙе эсенә аласаҡ, йорт идарасыларына контроллек итеү еңеләйәсәк.


text:
Башҡортостан – ҡышҡылыҡҡа әҙерлек буйынса Рәсәйҙә дүртенсе урында
Башҡортостан ҡышҡылыҡҡа әҙерлек сифаты буйынса Рәсәй төбәктәре рейтингында дүртенсе позицияла тора. Рейтингты төҙөүсе — РФ Төҙөлөш һәм торлаҡ-коммуналь хужалыҡ министрлығы — Рәсәй Федерацияһы субъекттарының башҡарма власть органдары эшмәкәрлеге һөҙөмтәлелеген көҙгө-ҡышҡы осорға әҙерләнеү һәм уны үткәреү мониторингы һөҙөмтәләре буйынса баһаланы.
БР Торлаҡ надзоры буйынса дәүләт комитеты хәбәр итеүенсә, интеграль күрһәткескә йылытыу миҙгеленә әҙерләнеү һәм уны үткәреү буйынса бөтә саралар инә. Йылылыҡ, һыу, газ һәм электр менән тәьмин итеү объекттарының торошо, торлаҡ фондының һәм инженер инфраструктураһының ҡышҡылыҡҡа әҙерлек паспорттарының, авария хәленә яғыулыҡ запастарының һәм резерв энергия сығанаҡтарының булыуы, асыҡланған етешһеҙлектәрҙе ваҡытында бөтөрөү, торлаҡ-коммуналь хужалыҡ предприятиеларының һәм халыҡтың коммуналь ресурстар менән тәьмин итеүселәр алдында бурысын кәметеү иҫәпкә алынды.


text:
Фото:
Стәрлетамаҡ районында машина менән һауыу оҫталары республика конкурсы үтә
Фото:
Стәрлетамаҡ районында бөгөн машина менән һауыу оҫталарының республика конкурсы башланды. Унда Башҡортостандың 50-ләп иң яҡшы белгесе ҡатнаша. Сараны үткәреү тәртибендә һыйырҙарҙы машина менән һауыу һәм сифатын билдәләү өсөн һөт өлгөләрен лабораторияға тапшырыу ҡарала. Шулай уҡ һауыу аппараттарын һүтеү һәм йыйыу буйынса ярышасаҡтар. Ярыштар өс номинация буйынса үтәсәк: беренсеһе – 30 йәшкә тиклемге ҡатнашыусылар; икенсеһе – 30 йәштән 45 йәшкә тиклем; өсөнсөһө – 45 йәштән өлкәнерәктәр.
Конкурста ҡатнашыусыларҙы Башҡортостан ауыл хужалығы министрының беренсе урынбаҫары Николай Коваленко тәбрикләне.
— Был конкурсҡа машина менән һауыу оҫталарының район ярыштарында еңеүселәр йыйылған, – тине ул. – Республика етәкселеге ярҙамы арҡаһында беҙҙә малсылыҡ тармағы әүҙем үҫешә. Былтыр республика буйынса уртаса һауым элгәре йыл менән сағыштырғанда 5 процентҡа артты. Бөгөн конкурста ҡатнашыусыларҙың барыһының да үҙ ғәмәли һәм теоретик белемен күрһәтеү, коллегалары менән тәжрибә уртаҡлашыу мөмкинлеге бар.
Ярыш флагын тантаналы күтәреү һәм бының менән машина менән һауыу оҫталары конкурсын асыу хоҡуғы былтырғы бәйге еңеүсеһе Надежда Кирилловаға бирелде.
Конкурс ике көн дауам итәсәк. Еңеүселәр приздар һәм ҡиммәтле бүләктәр менән наградланасаҡ.


text:
11 июль
11 июль — григориан стиле буйынса йылдың 192-се (кәбисә йылында 193) көнө. Йыл аҙағына тиклем 173 көн ҡала.
Йөкмәткеһе
Байрамдар[үҙгәртергә | вики-тексты үҙгәртергә]
- Бөтә донъя Ерҙә йәшеүсе халыҡтар көнө.
- Халыҡ-ара шоколад көнө.
- Рәсәй — Сәхнәне яҡтыртыусы хеҙмәткәрҙәр (светооператор) көнө.
- Монголия — Халыҡ революцияһы көнө.
Тарихи ваҡиғалар[үҙгәртергә | вики-тексты үҙгәртергә]
Был көндө тыуғандар[үҙгәртергә | вики-тексты үҙгәртергә]
- 1969 — Абдразаҡов Асҡар Әмир улы, Башҡортостандың халыҡ артисы (1994).


text:
Башҡортостан Президенты гранттарын 16 иң мөһим ижади проект аласаҡ
2014 йылда Башҡортостан Президенты гранттарын театр, музыка, хореография, һынлы сәнғәт һәм кинематография өлкәһендә республиканың 16 иң мөһим ижади проекты аласаҡ. Был хаҡта БР Мәҙәниәт министрлығы хәбәр итә.
Иҫегеҙгә төшөрәбеҙ, 100 миллион һумлыҡ Республика Президенты гранттары 2013 йылдан алып бүленә. Былтыр уларҙы 14 проект алғайны. 2014 йылда грант ярҙамын алыуға 100-ҙән ашыу дәғүә итеүсе бар.
Конкурс комиссияһының ҡарарына ярашлы, 15-миллионлыҡ гранттарҙы ике мәҙәниәт һәм сәнғәт учреждениеһы алды.
«Нефтсе» мәҙәниәт һарайы «Башҡортостан» дәүләт концерт залының презентацияһын донъя йондоҙҙары ҡатнашлығында үткәрәсәк. Бындай ҙур масштаблы ваҡиға өсөн заманса технологияларҙы ҡулланыу менән «Нефтсе» мәҙәниәт һарайы бинаһына лазерлы ЗD-проекция ойоштороласаҡ. Шулай уҡ 15 миллионлыҡ грантҡа З.Исмәғилов исемендәге Өфө дәүләт сәнғәт академияһы лайыҡ, ул быйыл республика сәнғәт оҫталары һәм БР Йәштәр симфоник оркестрының ореп air форматында концертын ойошторасаҡ.
10 миллионлыҡ гранттарҙы биш дәғүә итеүсе аласаҡ.
Салауат музыка колледжы – айырыуса һәләтле балалар өсөн балалар музыка мәктәбен төҙөүгә; БР Күсемһеҙ мәҙәни мираҫ объекттарын һаҡлау һәм файҙаланыу буйынса ғилми-производство үҙәге – «Урал-батыр ере» мәҙәни-танып белеү туристик маршрутты әҙерләүгә һәм Бөрйән районында «Шүлгән-Таш» ҡурсаулығы территорияһында «Башҡорт балы» Халыҡ-ара этнофестивалде ойоштороуға; Башҡорт дәүләт академия драма театры – «М.Ғафури исемендәге Башҡорт дәүләт академия драма театры — спектаклдәрҙә һәм шәхестәрҙә» башҡорт милли театр сәнғәтен презентациялауға; Ф.Ғәскәров исемендәге дәүләт академия халыҡ бейеүҙәре ансамбле – «Башҡорт йөрәге» халыҡ-ара башҡорт бейеүҙәре фестиваленә; «Башҡортостан» киностудияһы — «Аҡбуҙат» халыҡ-ара милли һәм этник кино фестиваленә, шулай уҡ кино төшөрөү өсөн шарттар булдырыуға.
Республика бюджетынан биш миллион һум «Көснәләр сыңы, гармун дәрте!» программаһын әҙерләүгә һәм урыҫ халыҡ уйын ҡоралдары йәштәр оркестры хәйриә концертын үткәреүгә бүленәсәк. Аҡсаны алыусы – БР Мәҙәниәт министрлығының Мәғариф буйынса республика уҡытыу-методик үҙәге. «Саҡ менән Суҡ» башҡорт риүәйәте буйынса «Һүҙҙәремде ел алып китһен...» нәфис фильмды төшөрөүгә «Студия Аркаим продакшн» яуаплылығы сикләнгән йәмғиәте шулай уҡ 5 миллион һум ала.
Ике миллион һумлыҡ финанс ярҙамды өс проект аласаҡ.
Башҡортостан Республикаһы Салауат районының мәҙәниәт бүлеге үткәрәсәк, «Йор үҙән» республика этнофестивале. «Йондоҙло Академия» йәш башҡарыусыларға ярҙам итеү буйынса республика музыка-хореография проектын грант аҡсаһына «АртПлюс» яуаплылығы сикләнгән йәмғиәте ойошторасаҡ. «Ләйсән» халыҡ бейеүҙәр ансамбле» автономлы коммерцияға ҡарамаған ойошма грант аҡсаһына «Сикһеҙ бейеүҙәр» программаһы менән Башҡортостан Республикаһы ҡалалары һәм райондары буйлап гастроль турына сығасаҡ.
Берешәр миллион һум дүрт проектҡа бүленгән.
«Астарта» нәшриәт компанияһы – «Донъя һыҙыҡтар һәм буяуҙарҙа» башҡорт һынлы сәнғәт шедеврҙары каталогын нәшер итеүгә; «АртЛинк» сәнғәткә булышлыҡ итеү фонды — Рәсәй һәм халыҡ-ара сәхнәләрендә «Орлан» этно-джаз ансамбленең «Башҡорт ҡарауаны» программаһын презентациялауға; Башҡортостан Республикаһының Халыҡтар дуҫлығы йорто – «Сәнғәт — балаларға!» белем биреү ойошмалары уҡыусылары өсөн мәҙәни-танып белеү турҙарына; Республика халыҡ ижады үҙәге – «Фолктан алып модернға тиклем» балалар һәм үҫмерҙәр ижадының республика конкурс-фестивален үткәреүгә.
Еңеүсе проекттарға гранттарҙы түләй башлағандар, тип хәбәр иттеләр Башҡортостандың Мәҙәниәт министрлығынан.


text:
Водород
Водоро́д (лат. Hydrogenium — Менделеевтың периодик таблицаһында беренсе элемент. Атом һаны — 1, сағыштырмаса атом массаһы — 1,0079. Тәбиғәттә водородтың 2 стабиль изотопы ¹H (протий Н), ²H (дейтерий D) һәм 1 радиоактив изототы — ³H (тритий T) осрай. Бер изотопы — 4H яһалма юл менән алына. Водородтан алынған ябай матдә — Н2 — еңел төҫһөҙ газ. Һауа йә кислород менән ҡатнашҡанда яныусан һәм шартлаусан ҡатнашма барлыҡҡа килә. Ағыуһыҙ. Этанол һәм тимер, никель, палладий, платина кеүек металдарҙа эреүсән.
Йөкмәткеһе
- 1 Тарихы
- 2 Исеменең барлыҡҡа килеүе
- 3 Таралыуы
- 4 Алыу
- 5 Сәнәғәттә
- 6 Физик үҙенсәлектәре
- 7 Химик үҙенсәлеге
- 8 Ҡыҙыҡлы факттар
- 9 Аңлатма
- 10 Иҫкәрмәләр
Тарихы[үҙгәртергә | вики-тексты үҙгәртергә]
Металдарға кислота менән тәьҫир иткәндә яныусан газ бүленеп сығыуын, химия фәне барлыҡҡа килгәндә, XVI—XVII быуаттарҙа уҡ белгәндәр. Флогистон түгел, водород бүленеп сығыуын Михаил Васильевич Ломоносов та күрһәткән. Инглиз физигы һәм химигы Генри Кавендиш 1766 йылда был газды тикшереп, «яныусан һауа» тип атай. "Яныусан һауа"ны яндырғанда һыу барлыҡҡа килә. Тик Кавендиш флогистон теорияһы яҡлы булғанға, дөрөҫ һығымта яһай алмай. Француз химигы Антуан Лавуазье инженер Ж. Менье менән берлектә махсус газометрҙар ҡулланып һыу синтезлай. Һуңынан һыуҙы ҡыҙҙырылған тимер өҫтөндә тарҡаталар. Шулай итеп, «яныусан газ» һыу составында бар һәм уны һыуҙан алып була, тип билдәләйҙәр.
Исеменең барлыҡҡа килеүе[үҙгәртергә | вики-тексты үҙгәртергә]
Лавуазье водородҡа hydrogène (бор. грек. ὕδwp — «һыу» һәм Yevvάw — «тыуҙырыу») исемен бирә. «Водород» исемен 1824 йылда М. Ф. Соловьев тәҡдим итә.
Таралыуы[үҙгәртергә | вики-тексты үҙгәртергә]
Йыһанда[үҙгәртергә | вики-тексты үҙгәртергә]
Йыһанда иң таралған элемент — водород. Уның өлөшөнә бөтә атомдарҙың 92%-ы тура килә (8 % гелий атомдары, ҡалған элеметтарҙың өлөшө 0,1%-тан аҙыраҡ). Шулай итеп, водород — йондоҙҙарҙың һәм йондоҙ-ара газдың төп өлөшө. Йондоҙ температураһы шарттарында (мәҫәлән, Ҡояшта температура ~ 6000 °C) водород плазма хәлендә, йондоҙ арауығында ҙурлығы, тығыҙлығы, температураһы төрлө булған айырым атом, молекулалар болото хәлендә осрай.
Ер ҡабығында һәм организмдарҙа[үҙгәртергә | вики-тексты үҙгәртергә]
Ер ҡабығында водород 1 % самаһы, таралыуы буйынса 10-сы урында. Әммә организмда водородтың мөһимлеге масса өлөшө буйынса түгел, ә атом иҫәбе буйынса билдәләнә. Атом иҫәбе буйынса организмда водород өлөшө 17 % (~ 52 % тәшкил иткән кислородтан ҡалышып икенсе урында). Ерҙәге барлыҡ водород ҡатнашмалар хәлендә (ябай матдә хәлендә 0,00005 % күләм).
Алыу[үҙгәртергә | вики-тексты үҙгәртергә]
Сәнәғәттә водородты тәбиғи газ менән һыуҙан алалар. Был реакция юғары температурала үткәрелә. СН4 + 2Н2O = CO2↑ + 4Н2 −165 кДж
Сәнәғәттә[үҙгәртергә | вики-тексты үҙгәртергә]
1.Тоҙ эретмәләренән электролиз:
2. 1000 °C-та ҡыҙҙырылған кокс өҫтөнән һыу парҙарын үткәреп:
3.Тәбиғи газдан: Һыу пары менән конверсия:
4. Нефть эшкәртеүҙә углеворородтарҙың крекинг и риформинг процесында.
Лабораторияла[үҙгәртергә | вики-тексты үҙгәртергә]
1.Кислотаның металға тәьҫир итеүе. Был тәжрибәне шыйығайтылған тoҙ кислотаһы һәм цинк менән үткәрәләр:
2.Кальцийҙың һыуға тәьҫир итеүе:
3. Гидридтарҙы гидролизлау:
4.Һелтеләрҙең цинк менән алюминға тәьҫир итеүе:
5.Электролиза ярҙамында. Һелте һәм кислоталарҙың һыу эремәләрен электролизлағанда катодта водород бүленеп сыға. Миҫал:
- 2H3O+ + 2e− → H2↑ + 2H2O
Физик үҙенсәлектәре[үҙгәртергә | вики-тексты үҙгәртергә]
Водород молекулаһы ике атомдан тора Н2. Ғәҙәти шарттарҙа — төҫө, еҫе, тәме булмаған газ. Тығыҙлығы — 0,08987 г/л (н.ш.), ҡайнау температураһы — −252,76 °C, сағыштырмаса яныу йылылығы — 120,9×106 Дж/кг, һыуҙа аҙ эреүсән — 18,8 мл/л. Водород металдарҙа (Ni, Pt, Pd и һ.б.) эреүсән, 1 күләм палладийҙа 850 күләм водород эрей. Шыйыҡ хәлдә водород бик тар температура арауығында (−252,76 — −259,2 °C) була. Еңел, төҫһөҙ, ағыусан шыйыҡлыҡ. Тығыҙлығы (−253 °C) — 0,0708 г/см³ , үҙлелеге (вязкость) (−253 °C) — 13,8 спуаз. Ҡаты водород (−262 °C) — ҡарға оҡшаған масса, иреү температураһы — −259,2 °C, тығыҙлығы — 0,0807 г/см³. Юғары баҫым аҫтында металл хәленә күсә.
Химик үҙенсәлеге[үҙгәртергә | вики-тексты үҙгәртергә]
Водород молекулаһы Н2 ныҡлы, реакцияға инеү өсөн күп энергия сарыф итергә кәрәк:
- Н2 = 2Н − 432 кДж
Шуға күрә ғәҙәти шарттарҙа водород бик әүҙем металдар менән тәьҫир итә, мәҫәлән, кальций менән кальций гидриды барлыҡҡа килтерә.
һәм металл булмағандарҙан тик фтор менән фтороводород барлыҡҡа килтерә:
Күпселек металл һәм металл булмағандар менән юғары температурала һәм башҡа төрлө тәьҫир иткәндә, мәҫәлән, яҡтыртҡанда тәьҫир итешә:
Ҡайһы бер оксидтарҙың кислородын «тартып ала»:
Окисланыу-ҡайтарылыу реакцияһында ҡайтарыу үҙенсәлеге.
галогендар менән галогеноводород барлыҡҡа килә:
Ҡором менән көслө йылытҡанда:
Һелтеле һәм һелтеле ер металдары менән тәьҫир итешеү[үҙгәртергә | вики-тексты үҙгәртергә]
Әүҙем металдар менән гидрид барлыҡҡа килтерә:
Гидридтар — тоҙға оҡшаған, еңел гидролизға бирелеүсе матдәләр:
Метал оксидтары менән тәьҫир итешеүе (ҡағиҙә булараҡ, d-элементтар)[үҙгәртергә | вики-тексты үҙгәртергә]
Оксидтар металдарға тиклем ҡайтарыла:
Органик ҡушылмаларҙы гидрирлау[үҙгәртергә | вики-тексты үҙгәртергә]
Органик синтезда молекуляр водород органик ҡушылмаларҙы ҡайтарыу өсөн киң ҡулланыла. Был реакциялар «гидрир реакциялары» (реакции гидрирования) тип атала. Был реакцияларҙы катализатор ярҙамында юғары температура һәм баҫымда үткәрәләр. Каталик гидрир реакцияларында туйындырылмаған углеводородтарҙан туйындырылған углеводород барлыҡҡа килә. Мәҫәлән, алкен и алкиндан алкан барлыҡҡа килә.
Ҡыҙыҡлы факттар[үҙгәртергә | вики-тексты үҙгәртергә]
- Водород — Йыһанда иң таралған элемент (йыһандағы бөтә элементтарҙың 90 %)[4].
- Водород — еңел газ. 1 литр водород ауырлығы 0,08988 грамм[4].
- Хорват телендә водород Vodik тип атала. Был исемде филолог Богослав Шулек биргән.
Аңлатма[үҙгәртергә | вики-тексты үҙгәртергә]
- ↑ Указан диапазон значений атомной массы в связи с различной распространённостью изотопов в природе.
Иҫкәрмәләр[үҙгәртергә | вики-тексты үҙгәртергә]
- ↑ Michael E. Wieser, Norman Holden, Tyler B. Coplen, John K. Böhlke, Michael Berglund, Willi A. Brand, Paul De Bièvre, Manfred Gröning, Robert D. Loss, Juris Meija, Takafumi Hirata, Thomas Prohaska, Ronny Schoenberg, Glenda O’Connor, Thomas Walczyk, Shige Yoneda, Xiang‑Kun Zhu Atomic weights of the elements 2011 (IUPAC Technical Report) (инг.) // Pure and Applied Chemistry. — 2013. — Т. 85. — № 5. — С. 1047-1078. — DOI:10.1351/PAC-REP-13-03-02
- ↑ Hydrogen: electronegativities (инг.). Webelements. 15 июль 2010 тикшерелгән.
- ↑ Водород // Химическая энциклопедия: в 5 т / Кнунянц И. Л. (гл. ред.) — М.: Советская энциклопедия, 1988. — Т. 1: Абл—Дар. — Б. 400—402. — 623 б. — 100000 экз. — ISBN 5-85270-008-8.
- ↑ 4,0 4,1 Книга рекордов Гиннесса для химических веществ


text:
Өфөлә “Урал сәнәғәт форумы” асылдыФото: Андрей Старостин
Өфөлә “Урал сәнәғәт форумы” асылды
Өфөлә “Урал сәнәғәт форумы” асылдыФото: Андрей Старостин
Өфө Спорт һарайында “Урал сәнәғәт форумы” асылды. Был проект быйыл яңы форматта бирелгән. «Иретеп йәбештереү һәм контроль», «Металл эшкәртеү: станоктар, инструмент, технологиялар» һәм «Ағас эшкәртеү. Йорт һалыу» төбәк-ара махсус күргәҙмәләре берләштерелгән. Быйыл экспозиция ун өсөнсө тапҡыр асылды.
Форумды рәсми асыуҙа сығыш яһаусылар уның сәнәғәт тармағы өсөн ни тиклем әһәмиәтле булыуын билдәләп үтте. Иретеп йәбештереү һәм контроль милли ассоциацияның техник директоры Александр Чупрак әйтеп үтеүенсә, финанс көрсөккә ҡарамай, Өфө күргәҙмәһе мәртәбәле сара булып ҡала килә һәм унда өр-яңы технологияларҙан тыш, реновация буйынса тәҡдимдәр булыуы ҡыуандыра. Иҫкергән металл конструкцияларҙы яңыртыу ысулдары табылған икән, был Рәсәйҙә инженер фекере йәшәүенә ишара. Бөгөн милли продукцияны эске һәм тышҡы баҙарҙарға үткәреү өсөн бөтә тырышлыҡты һалырға һәм ватан машиналар эшләү, ағас эшкәртеү һәм иретеп йәбештереү тармаҡтарын үҫтереүгә йүнәлтелгән сараларҙа әүҙем ҡатнашырға кәрәк.
Быйылғы форумда Мәскәү, Санкт–Петербург, Екатеринбург, Пермь, Киров, Ҡазан, Рязань, Түбәнге Новгород, Силәбе, Брянск, Ульяновск, Новосибирск, Краснодар, Волгоград, Дондағы Ростов һәм Рәсәйҙең башҡа ҡалаларынан 80-дән ашыу етештереүселәр ҡатнаша. Сәнәғәттең төрлө тармаҡ белгестәре был күргәҙмәләрҙә яңы тауарҙар һәм өлгөләр менән таныша.
Традиция буйынса форум сиктәрендә “Рәсәйҙең иң яҡшы иретеп йәбештереүсеһе – 2009” конкурсы үткәреләсәк.
Күргәҙмә 30 октябргә тиклем эшләйәсәк.


text:
Өфөнөң Халыҡ мәшғүллеге үҙәге скайп аша эшкә урынлаштыра
Өфөнөң Халыҡ мәшғүллеге үҙәге тәүгә Skype-әңгәмәләшеү үткәрҙе, тип хәбәр иттеләр БР Хеҙмәт һәм халыҡты социаль яҡлау министрлығының матбуғат хеҙмәтенән.
Красноярскиҙың «Полюс Строй» яуаплылығы сикләнгән йәмғиәте вәкилдәре менән онлайн-осрашыуға 12 эш эҙләүсе килде. Был компания ҙур сәнәғәт объекттарын төҙөү менән шөғөлләнә.
Эш эҙләүселәргә 300-гә яҡын вакансия тәҡдим ителде. Онлайн-аралашыу һөҙөмтәһендә эш тәҡдим итеүсегә тикшереүгә унлаған кандидаттың резюмелары һәм документтары йүнәлтелде.
Баш ҡаланың Халыҡ мәшғүллеге үҙәгенән хәбәр итеүҙәренсә, башҡа төбәктәрҙең компанияларынан да байтаҡ тәҡдимдәр ҡабул ителә. Шуға күрә бындай Skype-әңгәмәләшеүҙәр киләсәктә даими рәүештә үткәрелергә мөмкин.


text:
Фото:
Евгений Маврин интернет менән ҡулланыусыларҙың һорауҙарына яуап бирҙе
Фото:
9 ноябрҙә «Ижтимағи электрон гәзит» сайтында (www.i-gazeta.com) Башҡортостандың иҡтисади үҫеш министры Евгений Мавриндың онлайн-конференцияһы үтте.
11-ҙән 12 сәғәткә тиклем «Министрға һорау бир!» бүлегендә тейешле форма тултырып, «Ижтимағи электрон гәзит» уҡыусыһы уға мөрәжәғәт итә алды.
Интернет менән ҡулланыусылар өсөн i-gazeta.com сайтынан видеотрансляция «Башинформсвязь» асыҡ акционерҙар йәмғиәте ярҙамында ойошторолдо.
Евгений Мавриндың виртуаль киңлектәге әңгәмәһе «Ижтимағи электрон гәзит» һәм «Башинформ» агентлығы материалдарында сағылыш табасаҡ.
Тейешле техник эштәр башҡарылғандан һуң, «Ижтимағи электрон гәзит» сайтында онлайн-конференция буйынса тулы видеоотчет урынлаштырыласаҡ.